text:
१. हे मुनीश्वर भरद्वाज! हम ओ सब बात कहैत छी, अहाँ ध्यान लगाकय सुनू। श्री रामचन्द्रजीक कथा कलियुग केर पाप सब हरयवला, कल्याण करयवला आ बहुत सुन्दर अछि। स्वायम्भुव मनु और हुनक पत्नी शतरूपा, जिनका सँ मनुष्य केर ई अनुपम सृष्टि भेल, एहि दुनू पति-पत्नीक धर्म और आचरण बहुत नीक छलन्हि। आइयो वेद हिनकर मर्यादाक गान करैत अछि। राजा उत्तानपाद हुनकर पुत्र रहथिन, जिनकर पुत्र (प्रसिद्ध) हरिभक्त ध्रुवजी भेलाह। वैह मनुजीक छोट बेटाक नाम प्रियव्रत छलन्हि, जिनकर प्रशंसा वेद और पुराण करैत अछि। देवहूति हुनक कन्या छलीह, जे कर्दम मुनिक प्रिय पत्नी भेलीह आर जे आदि देव, दीन पर दया करयवला समर्थ एवं कृपालु भगवान कपिल केँ गर्भ मे धारण कयलीह। तत्वक विचार करय मे अत्यन्त निपुण जाहि (कपिल) भगवान द्वारा सांख्य शास्त्र केँ प्रकट रूप मे वर्णन कयल गेल अछि, वैह (स्वायम्भुव) मनुजी बहुत समय धरि राज्य कयलनि आर सब तरहें भगवानक आज्ञा – शास्त्रक मर्यादाक पालन कयलनि। घर मे रहैत बुढ़ापा आबि गेलनि, मुदा विषय सब सँ वैराग्य नहि होइत अछि से सोचिकय हुनका मोन मे बड भारी दुःख भेलनि जे श्री हरि केर भक्ति बिना जन्म एहिना चलि गेल। तखन मनुजी अपन पुत्र केँ जबर्दस्ती राज्य सौंपिकय वन लेल गमन कयलनि।
२. अत्यन्त पवित्र और साधक लोकनि केँ सिद्धि दयवला तीर्थ मे श्रेष्ठ नैमिषारण्य प्रसिद्ध अछि। ओतय मुनि और सिद्ध लोकनिक समूह बसैत छथि। राजा मनु हृदय मे हर्षित होइत ओतहि जेबाक लेल विदाह भेलाह। ओ धीर बुद्धिक धनी राजा-रानी बाट मे जाइत एना सुशोभित भ’ रहल छलथि मानू ज्ञान और भक्ति दुनू शरीर धारण कय जा रहल हो। चलैत-चलैत ओ सब गोमतीक किनारपर जा पहुँचलाह। हर्षित भ’ कय ओ निर्मल जल मे स्नान कयलनि। हुनका धर्मधुरंधर राजर्षि जानि सिद्ध और ज्ञानी मुनि हुनका सँ भेट करय अयलाह।
३. जतय-जतय सुन्दर तीर्थ सब छल, मुनि लोकनि आदरपूर्वक सबटा तीर्थ हुनका लोकनि केँ करा देलनि। हुनकर शरीर बहुत दुब्बर भ’ गेल छलन्हि। ओ मुनि समान वल्कल वस्त्र धारण करथि आर संत समाज बीच नित्य पुराण सुनथि। और द्वादशाक्षर मन्त्र (ऊँ नमो भगवते वासुदेवाय) प्रेम सहित जप करथि। भगवान वासुदेवक चरणकमल मे राजा-रानी केर खूब लगन लागि गेलनि। ओ सब साग, फल आ कन्द केर आहार करथि आ सच्चिदानंद ब्रह्म केँ स्मरण करथि। फेर ओ श्री हरिक लेल तप करय लगलाह आर मूल-फल त्यागिकय केवल जलक आधार पर रहय लगलाह। हृदय मे निरंतर यैह अभिलाषा भेल करनि जे केना ओहि परम प्रभु केँ आँखि सँ देखब, जे निर्गुण, अखंड, अनंत और अनादि छथि तथा परमार्थवादी (ब्रह्मज्ञानी, तत्त्ववेत्ता) लोक सब जिनकर चिन्तन कयल करैत छथि। जिनका वेद ‘नेति-नेति’ (ईहो नहि, ईहो नहि) कहिकय निरूपण करैत अछि। जे आनंदस्वरूप, उपाधिरहित और अनुपम छथि एवं जिनकर अंश सँ अनेक शिव, ब्रह्मा और विष्णु भगवान प्रकट होइत छथि। एहेन महान प्रभु सेहो सेवक केर वश मे छथि आर भक्त लेल दिव्य लीला विग्रह धारण करैत छथि। यदि वेद मे कहल गेल ई वचन सत्य अछि त हमरा सभक अभिलाषा सेहो अवश्य पूरा होयत।
४. एहि तरहें जल टा के आहार कय केँ तपस्या करैत छह हजार वर्ष बीति गेल। फेर सात हजार वर्ष ओ वायुक आधार पर रहला। दस हजार वर्ष तक ओ लोकनि वायुक आधार सेहो छोड़ि देलनि। दुनू गोटे एक पैर पर ठाढ़ रहलथि। हुनकर ई अपार तपस्या देखिकय ब्रह्मा, विष्णु और शिवजी कतेको बेर मनुजी लग अयलाह। ओ सब हिनका अनेकों प्रकार सँ लालच देलथि जे अहाँ किछु वर मांगू, लेकिन ओ परम धैर्यवान राजा-रानी अपन तप सँ किनको डिगेला सँ नहि डिगलथि, जखन कि हुनका सभक शरीर आब मात्र हड्डीक ढाँचा बनि गेल छल, तैयो हुनका सभक मोन मे कनिकबो पीड़ा नहि छल।
५. सर्वज्ञ प्रभु अनन्य गति आश्रयवला तपस्वी राजा-रानी केँ ‘निज दास’ के रूप मे जानि गेलथि। तखन परम गंभीर और कृपा रूपी अमृत सँ सनल ई आकाशवाणी भेलैक जे ‘वर माँगू’। मुर्दो केँ जिया दयवला ई सुन्दर वाणी कानक छिद्र सँ जखन हृदय मे एलनि तखन राजा-रानीक शरीर एहेन सुन्दर आ हृष्ट-पुष्ट भ’ गेलनि मानू ओ सब एखनहिं घर सँ आयल होइथ। कान मे अमृत समान वचन सुनिते शरीर पुलकित और प्रफुल्लित भ’ गेलनि। तखन मनुजी दण्डवत प्रणाम करैत बजलाह – प्रेम हुनकर हृदय सँ छलकि रहल छलन्हिः हे प्रभो! सुनू। अहाँ सेवक लेल कल्पवृक्ष और कामधेनु छी। अहाँक चरण रज केँ ब्रह्मा, विष्णु और शिवजी सेहो वंदना करैत छथि। अपने सेवा करय मे सुलभ छी तथा सब सुख केर दयवला भगवान छी। अहाँ शरणागत केर रक्षक और जड़-चेतन केर स्वामी छी। हे अनाथ केर कल्याण करनिहार! जँ हमरा सब पर अपनेक स्नेह अछि त प्रसन्न भ’ कय यैह वर दिअ जे अपनेक जे स्वरूप शिवजीक मोन मे बसैत अछि आर जेकर पाबय लेल मुनि सब यत्न करैत छथि, जे काकभुशुण्डिक मनरूपी मान सरोवर मे विहार करयवला हंस थिक, सगुण और निर्गुण कहिकय वेद जेकर प्रशंसा करैत अछि, हे शरणागत केर दुःख मेटेनिहार प्रभुजी! एहेन कृपा करू जे हम वैह रूप केँ नेत्र भरिकय देखी।
६. राजा-रानीक कोमल, विनययुक्त और प्रेमरस सँ युक्त वचन भगवान केँ बहुते नीक लगलनि। भक्तवत्सल, कृपानिधान, सम्पूर्ण विश्व केर निवास स्थान (या समस्त विश्व मे व्यापक), सर्वसमर्थ भगवान प्रकट भ’ गेलाह। भगवानक नीलकमल, नीलमणि और नील (जलयुक्त) मेघ केर समान (कोमल, प्रकाशमय और सरस) श्यामवर्ण (चिन्मय) शरीर केर शोभा देखिकय करोड़ों कामदेव लजा जाइत छथि। हुनकर मुंह शरद (पूर्णिमा) केर चन्द्रमाक समान छबि केर सीमास्वरूप छलन्हि। गाल और ठोड़ बहुत सुन्दर छलन्हि, गला शंख केर समान (त्रिरेखायुक्त, चढ़ाव-उतार वला) छलन्हि। लाल ओठ, दाँत और नाक अत्यन्त सुन्दर छलन्हि। हँसी चन्द्रमा केर किरणावली केँ नीचा देखबयवला रहनि। नेत्र केर छवि नव (फुलायल) कमल समान बड सुन्दर छलन्हि। मनोहर चितवन जी केँ बहुत प्रिय लगैत छलन्हि। टेढ़ भौंह कामदेवक धनुषक शोभा केँ हरयवला छल। ललाट पटल पर प्रकाशमय तिलक छलन्हि। कान मे मकराकृत (माछक आकार के) कुंडल और सिर पर मुकुट सुशोभित छलन्हि। टेढ़ (घुँघराला) कारी केश एतेक घना रहनि मानू जेना भौंराक झुंड हो। हृदय पर श्रीवत्स, सुन्दर वनमाला, रत्नजड़ित हार और मणीक आभूषण सुशोभित छलन्हि। सिंह जेकाँ गर्दनि छलन्हि, सुन्दर जनेऊ रहनि। बाँहि पर जे गहना रहनि सेहो सुन्दर छलन्हि। हाथीक सूड़ समान उतार-चढाव वला सुन्दर भुजदंड रहनि। डाँर्ह मे तरकस आ हाथ मे बाण व धनुष शोभा पाबि रहल छलन्हि। (स्वर्ण-वर्ण केर प्रकाशमय) पीताम्बर बिजली केँ लजाबयवला रहनि। पेट पर सुन्दर तीन रेखा (त्रिवली) छलन्हि। नाभि एतेक मनोहर रहनि मानू यमुनाजीक भँवर केर छबि केँ छीनि लैत हो। जाहि मे मुनि सभक मन रूपी भौंरा बसैते अछि, भगवान केर ओ चरणकमल केर त वर्णने नहि कयल जा सकैत अछि। भगवानक बामभाग मे सदिखन अनुकूल रहयवाली आ शोभाक राशि तथा जगत केर मूलकारण रूपा आदिशक्ति श्री जानकीजी सुशोभित छन्हि। जिनकर अंश सँ गुण सभक खान अगणित लक्ष्मी, पार्वती और ब्रह्माणी (त्रिदेव केर शक्ति लोकनि) उत्पन्न होइत छथि तथा जिनकर भौंह केर इशारा टा सँ जगत केर रचना भ’ जाइत अछि, ताहि भगवान केर स्वरूपा शक्ति श्री सीताजी श्री रामचन्द्रजीक बायाँ दिश स्थित छथि।
७. शोभाक समुद्र श्री हरि केर रूप केँ देखिकय मनु-शतरूपाक आँखिक पलक बिना बन्द भेने एकटक (स्तब्ध) तकैत रहि गेलथि। ओहि अनुपम रूप केँ ओ आदर सहित देखि रहल छलथि, देखैत-देखैत अघाइत नहि रहथि। आनन्द केर अधिकताक वश मे भ’ जेबाक कारण ओ अपन देहक सुइध-बुइध सब बिसरि गेलथि। ओ हाथ सँ भगवानक चरण पकड़िकय दण्ड जेकाँ सीधे जमीन पर खसि पड़लाह। कृपाक राशि प्रभु हुनका अपनहि करकमल सँ माथ स्पर्श करैत अपनहि सँ उठा लेलनि।
८. फेर कृपानिधान भगवान बजलाह – हमरा अत्यन्त प्रसन्न जानिकय आर बड़ा भारी दानी मानिकय जे अहाँक मोन केँ नीक लागय से वर माँगू। प्रभुक वचन सुनिकय, दुनू हाथ जोड़िकय आ धीरज धरैत राजा कोमल वाणी बजलथि – हे नाथ! अहाँक चरणकमल केँ देखिकय आब हमर सब मनःकामना पूरा भ’ गेल। तैयो मोन मे एकटा बड पैघ लिलसा अछि। ओहो पूरब सहजे अछि, मुदा कठिन सेहो अछि तेँ कहि नहि पाबि रहल छी। हे स्वामी! अपने लेल त ओकरा पूरा करब बहुत सहज अछि, मुदा हमरा अपन कृपणता (दीनता) के कारण ओ बहुत कठिन बुझा रहल अछि। जेना कोनो दरिद्र कल्पवृक्ष केँ पाबियोकय बेसी द्रव्य माँगय मे संकोच करैत अछि, कियैक त’ ओ ओकर प्रभाव केँ नहि जनैत अछि, तहिना हमर हृदय मे संशय भ’ रहल अछि। हे स्वामी! अपने अन्तरयामी छी, तेँ ओहो बात अपने जानिये रहल छी। हमर ओ मनोरथ पूरा करू।
९. भगवान कहलखिन – हे राजन्! संकोच छोड़िकय हमरा सँ माँगू। अहाँ केँ नहि दय सकी तेहेन कोनो चीज हमरा पास नहि अछि। ताहि पर राजा बजलाह – हे दानी सभक शिरोमणि! हे कृपानिधान! हे नाथ! हम अपन मोनक सत्य भाव कहैत छी कि हम अपनेक समान पुत्र चाहैत छी। अपने सँ भला कि छुपाबी!
१०. राजाक प्रीति देखिकय आर हुनक अमूल्य वचन सुनिकय करुणानिधान भगवान बजलाह – एहिना हो। हे राजन्! हम अपना समान दोसर कतय जाय केँ ताकब! तेँ स्वयं आबिकय अहाँक पुत्र बनब। शतरूपाजी केँ हाथ जोड़ने देखि भगवान कहलखिन – हे देवी! अहाँक जे इच्छा हुए से वर माँगि लिअ। शतरूपा कहलखिन – हे नाथ! चतुर राजा जे वर माँगलनि, हे कृपालु! से हमरा बहुते प्रिय लागल, मुदा हे प्रभु! बहुत ढिठाई भ’ रहल अछि, तैयो हे भक्तक हित करनिहार प्रभुजी! ओ ढिठाई सेहो अपने केँ नीके लगैत अछि। अपने ब्रह्मादिक सेहो पिता, जगतक स्वामी आ सभक हृदयक भीतर के बात जननिहार ब्रह्म थिकहुँ। एना बुझलापर मोन मे सन्देह होइत अछि, तैयो अपने जे कहलहुँ तेकरे प्रमाण अछि। हम यैह मंगैत छी जे हे नाथ! अहाँक जे निज जन सब छथि, ओ जे अलौकिक, अखंड सुख पबैत छथि आ जाहि परम गति केँ प्राप्त होइत छथि, हे प्रभो! वैह सुख, वैह गति, वैह भक्ति, वैह अपनेक चरण मे प्रेम, वैह ज्ञान और वैह रहन-सहन कृपा कयकेँ हमरा दिअ।
११. रानीक कोमल, गूढ़ और मनोहर श्रेष्ठ वाक्य रचना सुनिकय कृपाक समुद्र भगवान कोमल वचन बजलाह – अहाँक मोन मे जे किछु इच्छा अछि, ओ सब किछु अहाँ केँ हम देलहुँ, एहि मे कोनो सन्देह नहि बुझब। हे माता! हमर कृपा सँ अहाँक अलौकिक ज्ञान कहियो नष्ट नहि होयत।
१२. तखन मनु भगवान केर चरणक वन्दना कयकेँ फेर बजलाह – हे प्रभु! हमर एकटा आरो विनती अछि – अपनेक चरण मे हमर ओहने प्रीति हुए जेना पुत्र लेल पिताक होइत अछि, चाहे हमरा कियो बड़ा भारी मूर्खे कियैक न कहय। जेना मणि के बिना साँप और जल के बिना माछ (नहि रहि सकैत अछि), तहिना हमर जीवनक अपनेक अधीन रहय, अहाँ बिना नहि रहि सकय। एहेन वर माँगि राजा भगवान केर चरण पकड़ने रहि गेलाह। तखन दयाक निधान भगवान कहलखिन – एहिना हुए! आब अहाँ हमर आज्ञा मानिकय देवराज इन्द्र केर राजधानी अमरावती जे जाय कय निवास करू। हे तात! ओतय (स्वर्ग केर) बहुतो रास भोग भोगिकय किछु समय बीत गेलाक बाद अहाँ अवध केर राजा बनब। तखन हम अहाँ पुत्र होयब। इच्छानिर्मित मनुष्य रूप सजिकय हम अहाँक घर प्रकट होयब। हे तात! हम अपन अंश सहित देह धारण कयकेँ भक्त सब केँ सुख दयवला चरित्र करब। जाहि चरित्र केँ भाग्यशाली मनुष्य आदरसहित सुनिकय, ममता और मद त्याग करैत, भवसागर सँ तरि जायत। आदिशक्ति ई हमर (स्वरूपभूता) माया सेहो, जे समस्त जगत केँ उत्पन्न कयलीह अचि, ईहो अवतार लेती। एहि तरहें हम अहाँक अभिलाषा पूरा करब। हमर प्रण सत्य अछि, सत्य अछि, सत्य अछि। कृपानिधान भगवान बेर-बेर एतेक कहिकय अन्तरधान भ’ गेलाह।
१३. ओ स्त्री-पुरुष (राजा-रानी) भक्त पर कृपा करनिहार भगवान केँ हृदय मे धारण कय केँ किछु समय धरि ओहि आश्रम मे रहलथि। फेर समय पाबि सहजहि, बिना कोनो कष्ट के ई शरीर छोड़िकय अमरावती (इन्द्रक पुरी) मे जाय कय निवास कयलनि। याज्ञवल्क्यजी कहैत छथि – हे भरद्वाज! एहि अत्यन्त पवित्र इतिहास केँ शिवजी द्वारा पार्वती सँ कहल गेल छल। आब श्रीराम केर अवतार लेबाक दोसर कारण सुनू।
क्रमशः….


c: text/html

text:
सभार : मिथिलांचल टुडे पत्रिका
८१ म सगर राति दीप
जरए, कथा गोष्ठीक आयोजक, मैथिलीक श्रेष्ठ आ स्थापित गजलकार, कथाकार श्री ओम प्रकाश
झाजीसँ मिथिलांचल टुडेक विशेष संवाददाता जगदानन्द झा ’मनु’क ओनलाइन भेटवार्ता।
मनु “प्रणाम ! आ संगे संग मिथिलांचल टुडे परिवार दिससँ बधाइ आ
साधूवाद जे अपने मैथिली साहित्यक विकासमे नित्य नव-नव डेग लए आगू बढ़ि रहल छी।”
ओम प्रकाशजी, “ प्रणाम ! बिना अपने सभक समर्थन आ सहयोगकेँ कोनो
डेग बढ़ेनाइ सम्भब नहि अछि।”
मनु, “मिथिलांचल टुडेक मार्फत मैथिलीक सुधि पाठक अपनेसँ “सगर राति दीप जरए” कखन आ किनका द्वारा शुरू कएल गेल से जानैक
इक्षा रखैत अछि।”
ओम प्रकाशजी, “ई आयोजन स्व० प्रभाष चन्द्र चौधरीजी द्वारा लगभग
दू दशक पूर्व शुरू कएल गेल छल । ऐ आयोजनमे हुनक संग जीवकांत आ अन्य कथाकार लोकनि
छलाह जे मैथिली कथा साहित्यकेँ नव दिशा देबामे सफल भेल छलाह।”
मनु, “कोना आ कतेक समय बाद एकर आयोजन होइत छैक ?”
ओम प्रकाशजी, “साधारणतः तीन मासपर एकर आयोजन होइत छैक आ एकर
निर्णय आयोजनक दौरान भऽ जाइत छैक जे अगिला आयोजन कतय हएत।”
मनु, “एहि आयोजनक खर्चा, व्यक्तिगत रूपे किनको द्वारा, कोनो सरकारी वा गैरसरकारी
संस्था द्वारा, कोना होइत अछि ?”
ओम प्रकाशजी, “एकर खर्चा आयोजक दिससँ कएल जाइत छैक। कोनो
सरकारी वा गैर सरकारी संस्थासँ खर्चा लेबाक रेबाज नै छै। सम्पूर्ण रुपे खर्चा
आयोजक करैत छथि।”
मनु, “पटना वा आन कोनो मैथिली अकादमीसँ कतेक सहयोग भेटरहल छैक ?”
ओम प्रकाशजी, “ कोनो वितीय आ आन सहायता नै भेट रहल छैक आ नै
कोनो वितीय सहयोग लेबाक अपेक्षा अछि। किएक तँ परिपाटीक मोताबीक खर्चा आयोजककेँ करऽ
पड़ैत छैक।”
मनु, “एहिमे सम्लित सम्माननीय
कथाकार लोकनिकेँ आमन्त्रण वा कोनो सूचना देल जाइ छनि की ओ सभ अपने अबैत छथि ?”
ओम प्रकाशजी, “इंटरनेट, दूरभाष आ पत्रक माध्यमे लोककेँ सूचना
पठाओल गेल छन्हि। ओना ऐ आयोजनमे बिना सूचनाक सम्मिलित भेनाई वर्जित नै छैक किएक तँ
पछिला आयोजनमे सार्वजनिक हकार दऽ देल जाइत छैक।”
मनु, “की एहिमे कोनो कथाकार आबि सकैत छथि अथवा कोनो योग्यता वा मापदण्डक निर्धारण
छैक ?”
ओम प्रकाशजी, “कोनो कथाकार आबि सकैत छथि, कोनो योग्यता वा मापदण्ड
नै निर्धारित छैक।”
मनु, “की ई मानल जेए जे सगर राति दीप जरए कथा गोष्टीसँ नव-नव कथाकार सभकेँ हुनका अपन
लेखनीमे निखारैक अबसर आ अपनाकेँ दुनीयाँक सामने आनैमे मददगार साबित भऽ रहल अछि ?”
ओम प्रकाशजी, “हाँ, ई गप्प अपने बेस कहल, ऐ आयोजनक मार्फत ढेर
रास नव-नव कथाकार सोझाँ आबि रहल छथि। प्रत्येक आयोजनमे कोनो नै कोनो नव कथाकार चमत्कारी
रुपे कथा साहित्यकेँ भेटिए जाइत छैक। तैँ ई कहलामे कोनो हर्ज नै जे ई आयोजन नव
कथाकार सभकेँ दुनियाँक सोझाँ आनबामे मददगार साबित भऽ रहल अछि।”
मनु, “आइ काल्हि मैथिली साहित्यमे गुटबाजीक प्रचलन बहुत बढ़ि गेल अछि। बहुत रास लोग
एहन-एहन नीक आयोजन सभकेँ अपन स्वार्थ कारणे असफल करैक चेष्टामे लागल रहैत अछि, की
एहन तरहक समस्याक सामना अहुँ सभकेँ करए परेत अछि ?”
ओम प्रकाशजी, “देखियौ, गुटबाजी जँ प्रगतिशील समाजक निर्माण
हेतु होइत छैक तँ कोनो हर्ज नै मुदा समाजकेँ पाछाँ ढकेलबाक प्रयास करएबला गुटबाजी
अहितगर होइत छैक। हमरा ऐ गुटबाजीसँ कोनो असुबिधा नै भेल अछि आ नै हएत किएक तँ समाजक
आशीर्वाद हमरा संग अछि।”
मनु, “एहि तरहक गुटबाजी साहित्य विशेष कए मैथिली साहित्य लेल कतेक अहितगर अछि?”
ओम प्रकाशजी, “साहित्यक मुख्य काज भाषाक संग समाजक प्रगति सेहो
अछि। जँ गुटबाजी प्रगतिशील समाज आ साहित्य बनेबामे सहायक होइत छैक तहन तँ गुटबाजी
कोनो अहितगर नै छैक। मुदा समाज वा साहित्यकेँ पाछाँ ढकलै बला गुटबाजी हरदम खराप
ओइत छैक।”
मनु, “ई ८०-८१ कि मामला अछि ?”
ओम प्रकाशजी, “ई ८०-८१ आयोजनक संख्या बतबै छैक। हमरसँ पूर्व
निर्मलीमे श्री उमेश मंडल जीक द्वारा ८० म कथा गोष्ठीक आयोजन भेल छल। हम ८१ म कथा
गोष्ठीक आयोजन देवघरमे कऽ रहल छी।”
मनु, “अपनेसँ गप्प कए कऽ बड्ड नीक लागल। माँ भगवतीसँ एकर सफल आयोजनक कामना करैत,
अन्तमे अहाँक मिथिलांचल टुडेक द्वारा नव रचनाकार अथवा कथाकारकेँ लेल कोनो
मार्गदर्शन वा सुझाव।
ओम प्रकाशजी, “धन्यवाद ! नव रचनाकार आ कथाकारकेँ ई धेआनमे
राखबाक चाही जे साहित्य समाजक ऐना होइत छैक तैँ समाजक समस्या साहित्यक केंद्रमे
रखबाक कोशिश करबाक चाही। समाजकेँ प्रगतिशील बाटपर चलेनाई सेहो नव साहित्यकारक संग
सभ साहित्कारक धर्म अछि। प्रगतिशील समाज आ साहित्यक निर्माण साहित्यकारक सफलताक
निशानी थिक। हमर शुभकामना सब नव साहित्यकारक संग अछि आ हम कामना करैत छी जे कलमक ई
सिपाही लोकनि प्रगतिशील समाजक निर्माण करबामे सफल हेता।”

robotstxt: allowed

filter: keep


text:
बिहार आ खास कए मिथिलाक विकासक चिंता करनिहार लोकक कमी नहि अछि। मुदा किछु लोक एकरा लेल गंभीर चिंतन टा नहि करैत छथि, बल्कि एकर निराकरण लेल सतत काज करि रहल अछि। ओहने लोक मे स छथि पत्रकार सुशांत झा। बिना संपादित प्रस्तुत अछि हुनकर मिथिला राज्य, मैथिल संस्कृति आ मैथिली पर केंद्रीत इ आखेख जे ओ समादक विशेष आग्रह पर मैथिली मे लिखलथि अछि।
सुशांत झा
समाद पर मिथिला आ बिहार स संबंधित लेख पढि कए ओतए चलै बला विकासपरक गतिविधि के अंदाज लागि पाबैये। इम्हर हमर एहेन मैथिल मित्र क संख्या मे बड तेजी स बृद्धि भेलए जे बिहार या मिथिला क विकास क बारे मे जानए त चाहैत छथि, मुदा जखन समाद पर मैथिली मे लेख पढ़य कहबनि त दिक्कत भय जाय छन्हि। हुनका मैथिली बाजय त अबै छन्हि, लेकिन पढ़य नहि आबै छन्हि। ओ हिंदी बड आराम स पढ़ लैत छथि, मुदा मैथिली पढ़य मे दिक्कत क वजह स ओ मैथिली साईट पढ़िते नहि छथि। ई बड्ड पैघ समस्या अछि।
देखल जाए त अमूमन जे कोनो भाषा के अपन लिपि जीवित छैक ओकरा पढ़ैबला कए कोनो दिक्कत नहि होईत छैक-कारण जे ओ बच्चे स ओहि भाषा कए ओहि लिपि मे पढ़ै कए अभ्यस्त होईत अछि। जेना तमिल, तमिल मे लिखल जाईत अछि, त एकटा औसत अंग्रेजीदां तमिलभाषीयो के ओकरा पढ़ै में कोनो दिक्कत नहि होईत छैक। मुदा कल्पना करु जे अगर तमिल कए देवनागरी मे लिखल जाई त की होएत ? ओ आदमी तमिल त बाजि लेत-चूंकि ओ ओकरा अपन माय या परिवार क अन्य सदस्य कए मुंह स सूनि कए सिखलक अछि-मुदा ओकरा पढ़ै मे बड्ड दिक्कत हेतैक। ओकरा देवनागरी लिपि सेहो सिखय पड़तै। हमर भाषा संगे येह दिक्कत अछि। मैथिली क अपन लिपि त छैक, मुदा ओ देवनागरी मे लिखल जा रहल अछि-जाहि लिपि मे हम सब सिर्फ हिंदी पढ़ै क आदी छी। अधिकांश मैथिली बजै बला कए मैथिली त आबै छन्हि-कियेक त ओ सुनि कय सिखने छथि लेकिन ओ पढ़ि नै सकै छथि, कियेक त पढ़ैके आदत हुनका हिंदी क छन्हि।
ई गप स्वीकार करए मे हमरा कोनो संकोच नहि जे हमर भाषा हिंदी क भाषाई साम्राज्यवाद क शिकार भेल अछि। ई संकट मैथिले टा संग नहि, बल्कि हिंदी क्षेत्र क तमाम भाषा जेना अवधी, भोजपुरी, ब्रज, राजस्थानी सबहक संगे छै। देखल जाए त भोजपुरी कनी नीक अवस्था मे अछि कारण जे एकरा बाजार सेहो सहयता कए रहल छैक। मुदा जेना-जेना शहरीकरण बढ़ि रहल अछि देश मे छोट-छोट भाषा आ बोली क स्पेश खत्म भ रहल अछि। देश क एकात्मक स्वरुप क विकास क लेल हिंदी आ अंग्रेजी अनिवार्य बनल जा रहल अछि। हालांकि दक्षिण क प्रांत आ उत्तर मे बंगाल आ उड़ीसा अहि स बहुत हद तक मुक्त अछि-ओना संकट ओतहु कम नहि। हमर भाषा मैथिली जनसंख्या क आकार, भौगोलिक स्थिति, प्राचीनता आ व्याकरण क दृष्टिकोण स कोनो भाषा स कम नहि, मुदा तइयो हम सब असहाय किए छी-ई एकटा विचारणीय प्रश्न अछि।
हमर दोस्त सब जिनकर जन्म पटना या दिल्ली मे भेलन्हि ओ हिंदी मे गप करैत छथि। हालांकि ओ अपन मां-बाबूजी स मैथिली बाजि लैत छथि, मुदा अन्य मैथिल भाषी स ओ हिंदी मे संवाद करैत छथि। एकर पाछू कोन मानसिकता अछि, कोन कारक एकरा प्रभावित कए रहल अछि, ताहि पर विवेचना आवश्यक।
दोसर गप हीन मानसिकता क सेहो। हम सब अपन संस्कृति कए जेना बिसरि गेलहुं अछि। हमरा सब ज्ञान क मतलब अंग्रेजी क जानकारी मानि लेने छी, आ संस्कारित होई क मतलब हिंदी क नीक ज्ञान यानी खड़ी हिंदी क दिल्ली या टीवी क टोन मे बाजै क ज्ञान मानि लेने छी। हमरा अपन प्राचीन परंपरा क ज्ञान स या त वंचित कएल जा रहल अछि या हम सब खुद अनभिज्ञ भेल जा रहल छी या कएकटा आर्थिक वजह हमरा सबस अमूल्य समय छीन रहल अछि जे हम सब अपन भाषा या संस्कृति क बारे मे सोची। हमर कइटा मैथिल मित्र कए ई ज्ञान नहि छन्हि जे सर गंगानाथ झा या अमर नाथ झा कए छलाह। हुनका उमेश मिश्र क बारे मे नहि बूझल छन्हि। हुनका सरिसव पाही या बनगाम महिसी क भौगोलिक जानकारी तक नहि छन्हि। हुनका मंडन मिश्र या जनक या मिथिला क प्राचीन विद्रोही परंपरा क बारे मे बिल्कुले पता नहि छन्हि। लोरिक या सलहेस एखन तक यादव या दुसाध क देवता किएक छथि ? आ मैथिल क मतलब मैथिल ब्राह्मण किएक होईत छैक ? की हम एकात्म मैथिल क रुप मे कोनो प्रश्न कए सोचैत छी? अहू सवाल स टकरेनाई आवश्यक। इंटरनेट अहि दिसा मे नीक काज कए रहल अछि। एम्हर कइटा वेबसाईट पर मैथिली या मिथिला क बारे मे नीक जानकारी आबि रहल अछि। मुदा की एतबा काफी अछि ?
आखेल जारी अछि


text:
काठमाडौं उपत्यका
काठमाण्डौ उपत्यका (आकृति:Lang-new आकृति:IPA-bodia) नेपालक ऐतिहासिक सहर तथा युनेस्को विश्व सम्पदा क्षेत्रमे सूचीकृत क्षेत्र छल ।[१][२] काठमाडौं उपत्यका (नेपाल उपत्यका)मे ३ जिला काठमाडौं, ललितपुर तथा भक्तपुर पडैत अछि । एहि उपत्यकाभितर १ महानगरपालिका, २ उपमहानगरपालिका, तथा ५७ गाविस अछि ।
इतिहाससंपादित करें
लिच्छिवि कालसंपादित करें
मल्ल कालसंपादित करें
४ सहर कान्तिपुर, ललितपुर, भक्तपुर तथा कीर्तिपुरक विभाजन तथा नगर राज्यक स्थापना ।
शाह कालसंपादित करें
राणा कालसंपादित करें
प्रथम प्रजातन्त्रकालसंपादित करें
पञ्चायत कालसंपादित करें
द्वितीय प्रजातन्त्रकालसंपादित करें
वर्षासंपादित करें
मनसुन ऋतुमे बङ्गालक खाडी सँ आबैवाला जलसंतृप्त बादल ठण्डा भ बेसी वृष्टि होएत अछि ।
तापक्रमसंपादित करें
शीतकालमा ० डिग्री सेल्सियस सँ गृष्मकालमे ३७ डिग्री सेल्सियसधरि ।
ऐतिहासिक महत्वका तथा अन्य महत्वपूर्ण स्थलसभसंपादित करें
- काठमाडौं उपत्यकाक किछ महत्वपूर्ण ठामसभ एहि प्रकार अछि:
सन्दर्भ सामग्रीसभसंपादित करें
- ↑ http://whc.unesco.org/en/list/121
- ↑ name=unesco


text:
कोमल क' इसरो केँ इलेक्ट्रॉनिक एवं कम्युनिकेशन सेक्शन भेटल अछि। अप्पन बेटीक सफलता पर हुनकर माता-पिता ऐहिके माँ उग्रतारा आओर बाबा बैजनाथ केर आशीर्वाद आ कोमल केर मेहनतक बतौलनि। एहि बाबत कोमल कहलनि कि इसरो राष्ट्रसेवा केर बहुत बड़का माध्यम अछि। ओ वैज्ञानिक बनी देश सेवा मे अप्पन योगदान देती। कोमल दोसरा सभक लेल संदेश दैत कहलनि कि कखनहुँ मेहनत आओर असफलता सँ घबरेबाक नहि चाही। लगातार मेहनत करबा सँ सफलता भेटनाय तय अछि। हमहुँ कैको आन प्रतियोगिता मे भाग लेलहुँ मुदा फाइनल लेल चयनित नहि भ' पेलहुँ, मुदा मेहनत करैत रहलो। जाहिक परिणाम अछि कि हमर चयन इसरो जेहन बड़का महत्वपूर्ण संस्थान मे भेल।
कोमल कुमारी कहलनि कि ओ संत माइकल एंग्लो विद्यालय सँ मैट्रिक केर परीक्षा 93.2 प्रतिशत अंक केँ संग उत्तीर्ण केलीह। देवघर कॉलेज सँ इंटर मे 74.2 प्रतिशत अंक केँ संग ओ जिला मे सेकेंड टॉपर रहली। बीआईटी सिंदरी से बीटेक कराई बाली कोमल आईआईटी दिल्ली मे एमटेक क' रहल छथि।
अपने क' बता दी इसरो केंद्रीयकृत भर्ती बोर्ड वैज्ञानिक सीएस अभियंता केर वार्षिक परीक्षा मे 50 हजार परीक्षार्थी शामिल भेल छल। सफल प्रतिभागी सभमे 350 अभ्यर्थि सभक चयन साक्षात्कार केँ लेल भेल। साक्षात्कार केँ बाद चयनित 40 प्रतिभागी सभमे 69 औसत स्कोरक संग कोमल 13हम स्थान पर रहली।


text:
स्वाध्याय लेख
संकलन स्रोतः कल्याण, अनुवादः प्रवीण नारायण चौधरी
एक मुसलमान भक्त छलाह। हुनकर नाम छलन्हि अहमद शाह। हुनका प्रायः भगवान् श्रीकृष्ण केर दर्शन होइत रहैत छलन्हि। अहमद शाह सँ ओ विनोद (हँसी-चौल) सेहो कयल करथि। एक दिन अहमद शाह एकटा बड़ा लम्बा टोपी पहिरिकय बैसल छलाह। भगवान् केँ हँसी सुझलनि। ओ हुनका पास प्रकट होइत बजलाह, “अहमद! हमरा हाथे अपन टोपी बेचब की?” अहमद श्रीकृष्णक बात सुनिकय प्रेम सँ भरि गेलाह, लेकिन हुनको विनोद सुझलनि। ओ बजलाह, “चलू हँटू! दाम देबाक लेल त किछु अछि नहि आर एलहुँ अछि टोपी कीनय!”
भगवान् – “नहि भाइ! हमरा पास बहुत किछु अछि!”
अहमद – “बहुत किछु कि अछि, लोक-परलोकक समस्त सम्पत्ति त अहाँ पास अछि, लेकिन ओ सब लय केँ हम कि करब?”
भगवान् – “देखू अहमद! जँ अहाँ एहि तरहें हमर उपेक्षा करब तखन हम संसार मे अहाँक मूल्य घटा देब। यैह लेल तऽ लोक अहाँ केँ पुछैत अछि, अहाँक आदर करैत अछि जे अहाँ भक्त छी आर हम भक्तक हृदय मे निवास करैत छी। मुदा आब हम कहि देबैक लोक सब केँ जे अहमद हमर हँसी उड़बैत अछि। एकर आदर तूँ सब नहि करिहह, फेर संसारक कोनो लोक अहाँ केँ नहि पुछत।”
आब त अहमद सेहो बड़ा तत्परता सँ बजलाह – “अरे! हमरा कि डर देखबैत छी! अहाँ जँ हमर मूल्य घटा देब त अहाँक मूल्य हमहुँ घटा देब। हमहुँ सब सँ कहि देबैक जे भगवान् बहुत सस्तहि मे भेटि सकैत छथि, ओ सर्वत्र रहैत छथि, सभक हृदय मे निवास करैत छथि। जे कियो हुनका अपन हृदय मे पैसिकय देखय चाहत ओकरा ओ ओतहि भेटि सकैत छथि, कतहु जेबाक जरूरत नहि। फेर अहूँक आदर घटि जायत।”
भगवान् हँसलाह आ बजलाह – “अच्छा भाइ! न अहाँ चलाउ हमर, न हम चलायब अहाँक!”
एना अहमद निरन्तर भगवानहि केर ध्यान मे हेरायल रहल करैत छलाह।


text:
मधेपुरा। 15 जनवरी। मधेपुरा मे ठंड सँ मारबाक सिलसिला रुकबाक नाम नहि ल' रहल अछि। जखनकि प्रशासन ऐहिक पुष्टि करबाक लेल तैयार नहि भ' रहल अछि। कैल्हि राति कुमारखंड प्रखंडक विशनपुर बाजार वार्ड नंबर 2 मे इन्दिरा देवी नामक महिला केर मौत ठंडक चपेट मे अएला सँ भ' गेल। जखनकि कुमारखंड प्रखंडक सिहपुरगढ़िया पंचायतक वार्ड नंबर 7 निवासी पवन ऋषिदेव केर ओहि समय ठंड लागला सँ मौत भ' गेलनि जखन ओ पैन मे घुसिकें माछ मारैत रहथिन।
सभसँ बड़का बात ई अछि कि ठंड सँ मौतक बात अंचलाधिकारी मानबाक लेल तैयार नहि छथि। जखनकि पंचायतक जनप्रतिनिधि केर कहब अछि मौत ठंड लागला सँ भेल अछि। ऐहिक संगहि प्रशासन एको मृतकक पोस्टमॉर्टम नहि करबे चाहैत अछि। ओहिठामक मुखिया कहलनि कि अगर पोस्टमॉर्टम होयत तेँ मौत ठंड सँ होयबाक पुष्टि भ' जेतिया। मृतकक परिजन सभ अंचलाधिकारी सँ मदैद केर गुहार लगा रहल अछि। एहि बाबत हुनका पत्र सेहो देल गेल अछि। मुदा सुध लेबै बला कियो नहि अछि।


text:
काठमाडौं- कीर्तिपुरमे प्रत्येक महिनक् अन्तिम शनिच्चरके हुइना थारू कविता शृखंलाके छैठो भाग भानु जयन्तीके दिन मन्के जम्कल। क्षेत्रीय प्रतिभा पुरस्कारसे पुरस्कृत कवि, लेखक बमबहादुर थारूके बर्का पहुनाइमे हुइल कार्यक्रममे करीब १५ कवि कवियत्रीन् रचना सुनैले रहिंट। जेम्ने सुशिल चौधरी, कृष्णराज सर्वहारी, निशा चौधरी, राकेश चौधरी, मिनराज चौधरी, सीताराम चौधरी, नन्दुराज चौधरी, सानु चौधरी, रामनाथ चौधरी रहिँट। ओस्टक प्रसादु थारू, पुष्करराज भट्ट, तुला चौधरी, महादेव चौधरी, पूर्णा चौधरी, सियाराम चौधरी फेन अपन रचना सुनैले रहिँट।
कार्यक्रम आयोजक संस्था बर्दियाली थारू विकास मञ्चके अध्यक्ष सिताराम चौधरीक् सभापत्तिवमे कवि गोष्ठी हुइल रहे। डोसर आयोजक संस्था सर्वहित समाज नेपालके अध्यक्ष नन्दुराज चौधरी बाचित कविताके कविलोगन् पुरस्कृत कर्ना ओ पत्रिका निर्कना सोँच रलक बटैला। कार्यक्रमके सहजीकरण टिसर आयोजक संस्था थारू युवा परिवार, काठमाडौके अध्यक्ष कृष्णराज सर्वहारी कर्ले रहिँट। यी तीनु संस्थाके संयुक्त आयोजनामे डश्यासे पहिले काठमाडौंमे टिकटमे थारू कविता कार्यक्रम कर्ना जानकारी ऊ अवसरमे डे गैल।
थारू कविता शृखंला जम्कल (थारु भाषा)
काठमाडौं- कीर्तिपुरमे प्रत्येक महिनक् अन्तिम शनिच्चरके हुइना थारू कविता शृखंलाके छैठो भाग भानु जयन्तीके दिन मन्के जम्कल। क्षेत्रीय प्रतिभा पुरस्कारसे पुरस्कृत कवि, लेखक बमबहादुर थारूके बर्का पहुनाइमे हुइल कार्यक्रममे करीब १५ कवि कवियत्रीन् रचना सुनैले रहिंट। जेम्ने सुशिल चौधरी, कृष्णराज सर्वहारी, निशा चौधरी, राकेश चौधरी, मिनराज चौधरी, सीताराम चौधरी, नन्दुराज चौधरी, सानु चौधरी, रामनाथ चौधरी रहिँट। ओस्टक प्रसादु थारू, पुष्करराज भट्ट, तुला चौधरी, महादेव चौधरी, पूर्णा चौधरी, सियाराम चौधरी फेन अपन रचना सुनैले रहिँट।


text:
मिथिलांचल क विकास क बिना बिहार क तरक्की संभव नहि : नीतीश
मधुबनी । मुख्यमंत्री नीतीश कुमार कहला जे जाहि दिन हम बिहारी सेहत आ शिक्षा क क्षेत्र मे मजबूत भ जाइब तहिया हमर मुकाबला करबाक ककरो हिम्मत नहि होयत। ओ मधुबनी क राजनगर प्रखंड क मंगरौनी गांव क नवरतन स्थित जाह्ववी चंद्रकांत ठाकुर स्मारक न्यास इकाई द्वारा स्थापित हर्ट हास्पीटल क फीता काटिकए उद्घाटन क बाद आयोजित कार्यक्रम कए संबोधित करि रहल छलाह। ओ कहल जे हमरा स जे विकसित, आत्मनिर्भर बिहार बनेबाक सपना देखलथि अछि हुनके समवेत प्रयास क दिशा मे इ सुदूर ग्रामीण क्षेत्र मे स्थापित 50 शय्या क आधुनिक सुविधा स लैस हार्ट हास्पीटल अछि। राज्य क प्रसिद्ध हृदय रोग विशेषज्ञ डॉ एके ठाकुर एहि हार्ट हास्पीटल ग्रुप क चेयरमैन छथि। कुमार कहला जे एके ठाकुर चिकित्सा जगत मे त राष्ट्रीय स्तर पर अपन पहचान बनेने छथि, एहि ग्राम्यांचल मे इ हास्पीटल बनाकए ऐतिहासिक काज केलथि अछि। सीएम मिथिलांचल क अन्य सपूत कए सेहो एहि तरह क जनहित क कार्य करबाक अपील केलाह। मुख्यमंत्री कहला जे डॉ ठाकुर अपन मातृभूमि क कर्ज उतारबाक पुनीत कार्य केलथि अछि। ओ साढ़े चारि करोड़ क लागत स बनल हार्ट हास्पीटल क लेल डॉ एके ठाकुर कए बधाई दैत हुनका हर संभव सहयोग क आश्वासन देलाह। सीएम कहला जे जखन धरि मिथिलांचल क विकास नहि होयत बिहार क विकास संभव नहि। ओ कहला जे बाहर रहैत छथि आ जे मिथिलांचल क पैघ हस्ती छथि हम दूनू गोटे स आग्रह करैत छी जे ओ एहि ठाम उद्योग लगाबथि। राज्य सरकार हर सुविधा देबा लेल तैयार अछि। हाल क दिन मे विभिन्न प्रदेश मे बिहारी क विरुद्ध जारी बयानबाजी क चर्चा करैत कहला जे अगर बिहारी नहि होइते त पंजाब मे हरितक्रांति नहि भ सकिते। बिहार क बिना देश क कोनो उद्योग नहि चलि सकैत अछि। किछु शरारती तत्व बिहारी कए अपमानित करबाक साजिश कहियो महाराष्ट्र, कहियो असम त कहियो मध्य प्रदेश मे करैत रहैत छथि। एकर जेतबा निंदा कैल जाए से कम अछि। मुख्यमंत्री कहला जे हम भीख नहि मंगैत छी, बल्कि काज क बदला मे वाजिब हक लैत छी। हम बिहार क अपमान नहि सहि सकैत छी। हर स्थिति स निबटबा लेल सब मिलकए डटिकए मुकाबला करब।
बिहार मे सबस पैघ चुनौती बेरोजगारी क अछि। हम अपन उद्योग नीति कए सेहो काफी सरल बना देलहुं अछि। कार्यक्रम कए संबोधित करै पूर्व मुख्यमंत्री डॉ जगन्नाथ मिश्र कहला जे मिथिलांचल क ऐतिहासिक गांव मंगरौनी क इ अस्पताल वरदान साबित होयत। पंडित ताराकांत झा कहला जे उत्तर बिहार मे इ अस्पताल नव कीर्तिमान स्थापित करत। स्वास्थ्य मंत्री नंद किशोर यादव कहला जे बिहार सरकार मुख्यमंत्री के नेतृत्व मे स्वास्थ्य क क्षेत्र मे निरंतर कार्य करि रहल अछि। मंत्री रामाश्रय प्रसाद सिंह कहला जे इ अस्पताल एहि क्षेत्र क लेल मील क पत्थर साबित होयत। कार्यक्रम कए दिल्ली क सांसद महाबल मिश्र, विधायक विनोद नारायण झा, रामदेव महतो, रामप्रीत पासवान आदि सेहो संबोधित केलथि। मंच पर हरि प्रसाद साह, सांसद हुक्मदेव नारायण यादव, विधान पार्षद विनोद चौधरी, प्रो. विनोद सिंह, भाजपा जिलाध्यक्ष घनश्याम ठाकुर, जदयू जिलाध्यक्ष सत्येन्द्र कामत, डा. फैयाज अहमद सेहो छलाह। उद्घाटन कार्यक्रम क बाद सीएम अस्पताल परिसर क सब भवन क निरीक्षण सेहो केलथि। एहि अवसर पर संस्कृत क प्रख्यात विद्वान पंडित आद्याचरण झा मुख्यमंत्री सहित अन्य अतिथि कए पाग-दोपटा पहनाकए स्वागत केलथि।


text:
इनरूवा नगरपालिका
इनरूवा नगरपालिका नेपालक प्रदेश नं. १ कऽ सुनसरी जिलाक एक नगरपालिका छी । इनरूवा नगरपालिका सुनसरी जिलाक सदरमुकाम छी | ई नगरपालिका सुनसरी नदीक किनारमे, पूर्वी पश्चिम लोकमार्गके दक्षिणमे अवस्थित अछि | इनरुवा नगरपालिका सुनसरी जिलाके ४ टा नगरपालिकामे सँ एक नगरपालिका आ सुनसरी जिलाके सदरमुकाम सेहो छी |
ई नगरपालिकाकें पवित्र तीर्थस्थल श्रीरामधुनीक प्रवेशद्वारक रूपमे लेल जाइत अछि । भगवान श्रीराम श्रीरामधुनी क्षेत्र अबैत काल रथक पहिया डोब भऽ सुरसरी नदी श्रीरामक चरण विन्दक स्पर्श कऽ लेलन्हि पौराणिक कथा रहल अछि । एहि सुरसरी नदी कालान्तरमे आबि कनकवर्णक जल अधिक मात्रामे रहल कारण सुनसरी कहाए लागल लोकोक्ति रहल अछि । एतय सीतारामचन्द्र भगवानक प्यागोडा शैलीक बहुप्रसिद्ध जानकी मन्दिर सेहो रहल अछि ।
इनरुवा नगरपालिका के मुख्य चोक सभ
सखुवागाछी
बलाहा
शान्ति चोक
महेन्द्र चोक
बबिया
मधेशा
बस चोक
पुल्चोक
अर्ता
गणेश पुर
इनरुवा नगरपालिमे मुख्य करके नेपालि, मैथिली , थारु , झाङड भासासभ बोलिअछि ।


text:
ठाढी, मधुबनी। मार्च २, २०१६. मैथिली जिन्दाबाद!!
मधुबनीक सुप्रसिद्ध गाम आर मिथिलाक ऐतिहासिकता एवं पौराणिकता केँ जीवन्त राखय मे सर्वथा अग्रसर गाम – पुरातात्त्विक दृष्टिकोण सँ समस्त मिथिलाक राजधानी क्षेत्र रूप मे वर्णित ‘ठाढी’ गाम जे नव्य न्याय केर उद्भेदक पंडित वाचस्पति मिश्र तथा कविश्वर चन्दा झा केर भूमिक रूप मे जगविदित सेहो अछि - एहि गाम मे यैह १६ मार्च, २०१६ तदनुसार बुद्ध दिन वाचस्पति-भामती उद्यान मे समारोहपूर्वक विद्यावारिधि पं. वाचस्पति मिश्र केर प्रतिमा अनावरण कार्यक्रमक संग विद्वान् लोकनिक सान्निध्य मे साहित्यिक परिचर्चा आर मैथिली भाषाक अनेकानेक कविक सहभागिता मे ‘कवि सम्मेलन’क संग मिथिलाक प्रसिद्ध गायक लोकनिक गायन – कला प्रदर्शन हेतु सांस्कृतिक संध्याक आयोजन होमय जा रहल अछि।
आयोजक भामति-वाचस्पति स्मारक निर्माण समितिक अध्यक्ष रत्नेश्वर झा मैथिली जिन्दाबाद केँ जानकारी दैत कहलनि जे राज्य सरकार द्वारा महान दर्शनशास्त्री वाचस्पतिक डीह पर भूमि अधिग्रहण करेबा सँ लैत भवन निर्माण धरिक कार्य समिति द्वारा पूर्वहि मे संपन्न कैल जा चुकल अछि, आर आब लगले हाथ हुनक प्रतिमा निर्माण कार्य सेहो संपन्न कैल गेल अछि, जेकर अनावरण समारोहपूर्वक करैत विश्व भरि मे एकटा संदेश देबाक योजना अछि। ओना तऽ वाचस्पति केर कृति ‘भामति’ अपन धर्मपत्नीक नाम पर लिखल ब्रह्मसूत्र केर टीका संसार मे अमर अछि, मुदा गामहि मे हुनकर डीह विरान आ सून्न लगैत रहल जेकर पूर्ण समाधान करबाक लेल हमरा लोकनि प्रण लेने रही। यैह संकल्प विभिन्न चरण मे पूरा कैल जा रहल अछि।
श्री झा कहलैन जे एहि अवसर पर राखल गेल आयोजनक नामकरण ‘विद्यावारिधि पंडित वाचस्पति मिश्र प्रतिमा अनावरण सह स्मृति पर्व समारोह’ सँ सब किछु स्पष्ट अछि। १६ मार्च केँ कामेश्वर सिंह दरभंगा संस्कृत विश्वविद्यालयक कुलपति प्रमुख अतिथि डा. देव नारायण झा द्वारा प्रतिमाक अनावरण कैल जाएत। एहि सुअवसर विशिष्ट अतिथिक रूप मे अनेकानेक विद्वान् लोकनिक आगमन लेल पुष्टि भेट चुकल अछि। एहि सूची मे मुख्य नाम डा. बौआनन्द झा (दर्शन विभागाध्यक्ष), डा. दिनेश्वर झा (वेद विभागाध्यक्ष), डा. मदन मोहन झा (पुरातत्त्व विभागाध्यक्ष), डा. नन्द किशोर चौधरी (शिक्षाशास्त्री), डा. अयोध्यानाथ झा, डा. सुरेश्वर झा (पूर्व प्राचार्य) सहित अति विशिष्ट सहयोगी रंग नाथ चौधरी (जिला आपूर्ति अधिकारी) एवं डा. इन्दिरा झा (अंग्रेजी विभागाध्यक्ष) अछि। तहिना विशिष्ट अतिथिक रूप मे अपेक्षित सहभागिता पद्मश्री डा. उषा किरण खान तथा किशोर कुणाल केर नाम सेहो शामिल अछि।
कार्यक्रमक पहिल सत्र १२ बजे सँ ३ बजे धरि प्रतिमा अनावरणक संग साहित्यिक परिचर्चा (विद्वत् गोष्ठी) केर होयत जाहि मे विशिष्ट विद्वान् लोकनिक वक्तव्य पंडित वाचस्पति मिश्र केर आजीवन योगदान पर संबोधन सँ होयत। दोसर सत्र ३ बजे सँ ६ बजे धरि कवि सम्मेलन होयबाक नियार अछि। एहि कवि सम्मेलन मे मैथिली भाषाक वरिष्ठ कवि प्रवासी साहित्यकार (गजहारा) एवं उदयचन्द्र झा विनोद केर संग अजित आजाद, डा. चन्द्रमणि झा, रामेश्वर निशान्त, प्रवीण नारायण चौधरी आदिक सहभागिता होयबाक अपेक्षा अछि। डा. जयप्रकाश जनक केर सहभागिताक संभावना सेहो प्रबल अछि, जानकारी करौलनि श्री झा। तदोपरान्त संध्या ८ बजे सँ कुञ्जबिहारी मिश्र, रामबाबु झा, रश्मि प्रिया झा, पूनम मिश्रा एवं हिन्दी गीत-संगीत-सिनेमाक जानल-मानल सतीश मुन्ना केर सहभागिता मे सांस्कृतिक संध्याक आयोजन राखल गेल अछि जेकर संचालन मिथिलाक सुप्रसिद्ध हास्य सम्राट एवं विद्वान् अद्भुदानन्द करता।
पहिल दुइ सत्र वाचस्पति-भामति उद्यान मे होयत लेकिन संगीत संध्या दुर्गास्थान मे राखल गेल अछि। एहि प्रतिमा अनावरण सह स्मृति पर्व समारोह मे विशाल गाम ठाढीक अतिरिक्त आस-पड़ोसक गाम सँ अनेकानेक लोक सुधि श्रोताक रूप मे आमंत्रित होयबाक जानकारी सेहो श्री झा सँ भेटल अछि। संपूर्ण कार्यक्रमक संयोजन मे संस्थाक सचिव डा. काशीनाथ झा एवं सह-संयोजक क्षमाधर झा छथि। भैर गामक सम्भ्रान्त सज्जन जनमानसक संग संतोष झा, अमर नाथ झा आदि युवाजनक संयोजन सहयोग सेहो मुख्य रूप सँ एहि आयोजनक सफलता लेल दिन-राति कार्यरत अछि।


text:
मुजफ्फरपुर, मिथिला मिरर: जिलाक बीआरए बिहार विवि मे स्थिति दिनो-दिन बिगड़ैत जा रहल अछि। एखन सरस्वती पूजाक नाम पर चंदा लेबाक लेल हॉस्टल के छात्रक मनमानी के सिलसिला चलि रहल अछि। बुधदिन मैथ विभागक पीजी फर्स्ट सेमेस्टरक किछु छात्रा जहन हॉस्टल पीजी थ्री’क छात्र के चंदा देबा सं मना केलक त हॉस्टलक छात्र छात्रा के दौड़ा-दौड़ा कय पिटलक। बीचबचाव करय गेल किछु छात्र के सेहो पीटल गेल। मैथ विभागक एचओडी डॉ विद्यापति कुमारक संग दुर्व्यहार कायल गेल। एचओडी अहि बातक प्राथमिकी विवि थाना मे दर्ज करौलनि अछि।
मुजफ्फरपुर मे चंदा नहि देला पर छात्राकें दौड़ा-दौड़ा कय पीटलक
दुर्व्यवहार सं आक्राेशित मैथ एचओडी फोन पर पूरा मामलेलाक जानकारी आइजी के देलनि। अहि के विवि पुलिस दोषी छात्रक किछु नहि कय सकल। हॉस्टलक छात्र घटना के अंजाम देबाक बाद आसानी सं निकलि गेल। विवि थानाध्यक्ष गिरजेश कुमार कहलनि जे, एचओडी के आवेदन पर पीजी हॉस्टल थ्री’क अज्ञात छात्रक खिलाफ प्राथमिकी दर्ज कय लेल गेल अछि, तथा जांच शुरू कय देल गेल अछि।


text:
पटना । निजी क्षेत्र मे 450 मेगावाट क्षमता क प्रस्तावित इन्द्रपुरी जल विद्युत परियोजना कए मूर्त रूप देबाक आसार बढि़ गेल अछि। परियोजना स्थापित करबा लेल देश क पैघ कम्पनी एक-एक लाख टका जमा करि अपन रुचि दिखाउलक अछि। जल संसाधन विभाग परियोजना क कार्यान्वयन क जिम्मेवारी बिहार राज्य जल विद्युत निगम (बीएचपीसी) क सौंप देलक अछि। बीएचपीसी क अधिकारी क अनुसार निजी क्षेत्र मे परियोजना स्थल पर कार्य दिसम्बर मे प्रारम्भ भ जाइत।
परियोजना स्थापित करबा लेल पैघ कम्पनीक रुचि स एकर स्थापना कए ल कए आब कोनो संदेह नहि रहि गेल अछि। एहि में रुचि लेनिहार कम्पनी मे मुम्बई स्थित टाटा पावर कम्पनी लि., हिन्दुस्तान कन्स्ट्रक्शन कम्पनी लि., नोएडा स्थित रिलायंस पावर लि., हैदराबाद क मधुकोन प्रोजेक्ट लि., जिन्दल पावर लि. आदि प्रमुख अछि। कम्पनी क प्रतिनिधि परियोजना क लेल भू-अर्जन स ले कए पुनर्वास तक क समस्या क सम्बन्ध मे बीएचपीसी क अधिकारी स स्थिति क जानकारी प्राप्त केलथि अछि। कम्पनी कए आश्वासन देल गेल अछि जे भू-अर्जन मे राज्य सरकार हुनका सहयोग करत। भू-अर्जन पर होइ वाला व्यय क वहन कम्पनी करत। जलाशय स सिंचाई क लेल जल संसाधन के लेल कम्पनी आ बीएचपीसी क बीच एकरारनामा होइत। परियोजना स्थापित करैयवाला कम्पनी क मुख्य उद्देश्य पनबिजली क उत्पादन करब होइत, जखकि राज्य सरकार एकर उपयोग सिंचाई क लेल करय चाहैत अछि। एहिस सोन नहर प्रणाली कए स्थायी तौर पर पाइन उपलब्ध भ सकत। जल संसाधन विभाग मामला कए बीएचपीसी कए सौंपला स पहिने शर्त रखने अछि जे जल विद्युत प्लांट क संचालन सोन नहर क लेल पाइन क आवश्यकता कए ध्यान मे राखिकए कैल जाए। कम्पनी क जिम्मेवारी पर्यावरण मंत्रालय क अनापत्ति प्राप्त करबाक होइत। बिहार क बंटवारा स पहिने परियोजना क नाम कदवन छल। पृथक झारखण्ड क गठन के बाद एकर नाम बदलिकए इन्द्रपुरी जलाशय करि देल गेल। योजना क तहत सोन नदी पर इन्द्रपुरी बराज स 80 किलोमीटर ऊपर उर्ध्वधार मे एकटा बांध क निर्माण प्रस्तावित अछि।


text:
जस्टिस जेएस खेहर केर अध्यक्षता बला बेंच मिश्रा क' कहलनि कि कोइट अहाँक हलफनामा सेहो देखना अछि आर ओहि पर पिछला बीस बरख सँ काज के रहल अछि। जस्टिस खेहर कहलनि कि अहाँ बेर - बेर सुनवाई टारबाक मांग करैत छी आर फेर कहैत छी कि अदालत म' बहुत केस लंबित अछि। जगन्नाथ मिश्रा सँ कहल गेलन्हि कि चारि सप्ताह म' अप्पन जवाब पेश करि ओहिक बाद अहाँक क' जबाब पेश करबाक मौका नहि देल जायत।
अपने क' बता दी चारा घोटाला मामला म' आरजेडी प्रमुख लालू यादव आर अन्य पर से किछ धारा हटेबाक खिलाफ दायर याचिका पर सुप्रीम कोर्ट सुनवाई करैत छल। दरअसल, झारखंड हाईकोर्ट नवम्बर 2014 म' लालू यादव क' राहत दैत हुनका ऊपर लागल घोटाला केर साजिश रचबाक आरोप हटा देना छल। हाईकोर्ट कहलनि कि एकहि अपराध लेल किनको दुइ बेर सजा नहि देल जे सकैत अछि। लालू यादव केँ खिलाफ आईपीसी केर दुइ आन धारा केर तहत मुकदमा जारी रहत। सीबीआई एहि फैसला केँ आठ महीना बाद झारखंड हाईकोर्ट के फैसला क' सुप्रीम कोर्ट म' चुनौती देलन्हि। करीब 950 करोड़ केँ चारा घोटाला केँ केस म' लालू प्रसाद यादव के अलावा बिहार के पूर्व मुख्यमंत्री जगन्नाथ मिश्रा, जनता दल युनाईटेड पूर्व सांसद जगदीश शर्मा समेत 45 आरोपी छैथ। हिनका सभ पर चाईबासा कोषागार सँ 37.7 करोड़ टक्का केर अवैध निकासी केँ आरोप छैन्ह।


text:
— आभा झा।
पिंकी अपन माँ बाबूजी के दुलरी बेटी छलीह। पिंकी पढ़य में बहुत नीक छलीह। मिश्रा जी अपन बेटीक विवाह गतातीये में तय केलनि।पिंकी के सासुर सं दहेजक मांग भेल छलनि।जखन पिंकी के एहि बातक पता चललेन तखन ओ अपन बाबूजी के ई विवाह करय सं मना कऽ देलखिन। मुदा बाबूजी हुनका समझा बुझा कऽ कि बहुत नीक घर वर अछि विवाहक लेल तैयार कऽ लेलखिन। पिंकी के अपन पढ़ाई के चिंता छलनि।हुनका होइत छलनि कि हमर विवाह भऽ जायत तऽ पता नहिं हम आगू पढ़ि पायब कि नहिं।हुनकर विवाह खूब धूमधाम सं भेलनि।पिंकी अपन सासुर अयली।सासुर अबिते एक दू दिनक बाद हुनका परिवारक लोक के उपराग सुनय पड़लनि।हमर बेटा के एतेक भरि सोना के चेन नहिं भेटल तऽ माँ बाप गहना किछ नहिं देलखिन। पिंकी किछ नहिं बाजैथ ओ चुपचाप सब सुनैत छलीह। हुनकर पति सेहो शराब पिबी कऽ मारैत छलखिन। पिंकी सब सहैत छलीह। अपन माँ बाबूजी के किछ नहिं कहैथ।पिंकी के भैंसूरआ दियादनी के ई बर्दाश्त नहिं भेलनि।ओ पिंकी के एहेन हालत देखि अपन घर लेने गेलखिन। पिंकी के बाबूजी के फोन पर कहलखिन कि अहाँ अपन बेटी के जीवित देखय जाहै छी तऽ हिनका अपना लग लऽ जाउ।पिंकी के बाबूजी हुनका सबके बहुत बुझेलखिन। मुदा ओ सब ततेक लोभी छलाह जे पुतौह के कष्ट देनाइ हुनकर सबके दिनचर्या में शामिल छलनि।अंत में पिंकी के ओ सब मरणासन्न स्थिति में अपना संगे नेने एलखिन। पिंकी गर्भवती सेहो छलीह। हुनका एकटा बेटी भेलनि।पिंकी ब्यूटी पार्लर में काज करय लगली।ओ अपन बेटी के पढ़ा लिखा रहल छथि और कहैत छथि कि जाबे हमर बेटी अपन पैर पर ठाढ़ नहिं भऽ जायत हम एकर विवाह नहिं करब।जे दहेज मांगत ओकरा सं तऽ हरगिज अपन बेटी के विवाह नहिं करब। जय मिथिला जय जानकी 🙏🙏
आभा झा (गाजियाबाद)


text:
रिपोर्ट साभार दिलीप कुमार झाजी के फेसबुक पोस्ट
काल्हि 10 जनवरी 2021 सीतामढ़ी जिलाक पुपरी में भव्य कवि सम्मेलन आयोजित कयल गेल छल। एकर रिपोर्ट सहभागी कवि एवं साहित्यकार अभियानी दिलीप कुमार झा फेसबुक पर एना पोस्ट कयने छथि –
जागृत मिथिला, सीतमढ़ीक तत्वावधानमे काल्हि१० जनवरी २०२१क’ पुपरी गाममे तिलक साह मध्य विद्यालयक प्रांगणमे दू सत्रमे संगोष्ठी कविगोष्ठीक आयोजन कयल गेल। पहिल सत्रक अध्यक्षता सीतामढ़ी जिलाक प्रसिद्ध मैथिली कवि श्री अरुण माया कयलनि। पहिल सत्रमे ‘मातृभाषाक माध्यमसँ शिक्षा ओ मिथिलामे रोजगारक संभावना’ बिषयपर वक्ता लोकनि फैलसँ अपन विचार रखलनि। बिषय प्रवर्तन करैत मैथिलीक वरिष्ठ साहित्यकार डा.विभूति आनन्द कहलनि जे सभसँ आवश्यक अछि परिवारक स्तरपर भाषा बचायब। परिवार पहिल पाठशाला छी त़ें पाठशालामे मैथिली अभियान तखने सार्थक हैत जखन हम सभ अपना परिवारक स्तरपर भाषाक अधिकसँ अधिक प्रयोग करब। अध्यक्षीय उद्वोधनमे कवि अरुण माया कहलनि मैथिली के पाठशाला धरि पहुँचेबामे जे अभियान आरंभ भेल अछि ताहिमे सीतामढ़ी पछुआ नहि रहत। हमसभ अपन भाषाकें उचित सम्मान अवश्य लेब।
सीतामढ़ीसँ आयल शिक्षक, साहित्यकार ज्ञानवर्द्धन कंठ कहलनि हमसब मिलि क’ संघर्ष करब, मैथिलीक उन्नति हेबेटा करतै। डा. पंकज प्रियांशु मैथिली पढलासँ कत’कत’ रोजगारक संभावना बनैत छैक ताहिपर विस्तारसँ प्रकाश देलनि। प्रो. प्रीतम निषाद कहलनि मैथिलीक जड़ि बहुत मजगुत छैक, मैथिलीकें नव शिक्षा नीतिमे मिथिला क्षेत्रमे प्राथमिक शिक्षाक माध्यम बनाओल जाय। मैथिली फ़िल्म अभिनेता अनिल मिश्र, कथाकार हीरेन्द्र कुमार झा, नवीन नवेन्दु सहित अनेक वक्ता अपन विचार रखलनि।
संगोष्ठीक आरंभ परिहार (सीतामढ़ी)सँ आयल मैथिलीक महत्वपूर्ण गीतकार प्रीति सुमन द्वारा विद्यापति रचित गोसाओनिक गीतसँ भेल। आगत अतिथिक स्वागत संयोजिका श्रीमती शालिनी झा कयलनि। ओ कहलनि जानकीक दोसर नाम मैथिली सेहो छनि ताहि मैथिली भाषाकें कमजोर कोना हैब’ देबै।
दोसर सत्रमे डा.विभूति आनन्दक अध्यक्षतामे एकटा भव्य कविगोष्ठी भेल। जाहिमे दू दर्जन कवि कविता पाठ कयलनि।सीतामढ़ी कतेक प्रतिभा जिनका हमसब नीकसँ नहि चिन्हैत छलियनि हुनका सभसँ परिचित भेलहुँ। हम मैथिली कविताक प्रसंग ई कहि सकैत छी जे मधुबनी, दरभंगा, सहरसा, सुपौलक तुलनामे सीतामढ़ीक काव्य प्रतिभा गुणात्मक ओ परिमाणात्मक दुनू रुपें कनियो झूस नहि अछि।
कविता पाठक आरंभ प्रीती सुमन (परिहार,सीतामढ़ी) क गीतसँ भेल। हिनक गीत सँ दर्शक सभ आनन्द विभोर भेलाह से हम अपन नीजी अनुभवक आधारपर कहि सकैत छी। कौशल झा (बनगाँव, बाजपट्टी, सीतामढ़ी) अपन हास्य रचनासँ लोटपोट क देलनि। युवा कवि साकेत ठाकुर (परिहार, सीतामढ़ी) नीक समाकालीन बोधक कविता प्रस्तुत कयलनि। नवीन नवेन्दु (भिट्ठामोड़ सीतामढ़ी) जीक कविता सेहो बहुत सराहल गेल, अरुण माया (भिट्ठामोड़, सीतामढ़ी) जीक सारगर्भित कवितासँ युवा लोकनि अनुप्राणित भेलाह। अनिल कुमार झा आओर युवा कवि उदित नारायण झा, दुनू खड़का बसंत,सीतामढ़ी क रचना बेस प्रभावी छलनि। ज्ञानवर्द्धन कंठ (सीतामढ़ी) जीक रचना सेहो सराहल गेलनि। नेपाल, जनकपुरसँ गायत्री झा ओ जलेश्वरसँ मनोज मुक्ति जी नेपालसँ आबि आओर कविता पढ़ि कवि गोष्ठीकें गरिमा प्रदान कयलनि। मधुबनीसँ आयल वरिष्ठ कवि प्रो. शुभ कुमार वर्णबाल जीक रचनापर स्रोतासभ बड़ीकाल धरि थपरी बजबैत रहलाह। नीक कविताक वाचन कयलनि। प्रीतम कुमार निषाद जी सेहो बहुत प्रभावशाली कविता पढ़लनि संगहि पाठशालामे मैथिली अभियान गीत सेहो।
बेनीपट्टी सँ आयल युवात्रयीमे मैथिली प्रशान्त ओ अक्षय आनन्द ‘सन्नी’ मैथिली गज़लक पाठ कयलनि । दुनू युवा कविक गज़लसँ दर्शक बहुत प्रभावित भेलाह। मनोज कामत जी अपन हास्य कवितासँ सभकें हँसबापर बाध्य क’ देलखिन। युवा कवि कृष्णकान्त मंडलक प्रेम कविता मैथिलीक प्रेम कवितामे बहुत दिन धरि मोन राखल जायबला कविता पढ़लनि। हमहुँ एकटा कविता पढ़लहुँ। अन्तमे अध्यक्ष डा.विभूति आनन्द अपन कविता पढ़लनि।
श्री अरुण माया जीक धन्यवाद ज्ञापनसँ कार्यक्रमक समापन भेल। पुपरी आ लगीच गामक गणमाण्य लोकनिक उपस्थिति सँ बहुत अह्लादिल छी। उल्लेखनीय उपस्थितिमे श्री जनार्दन प्रसाद कंठ, (सेवानिवृत शिक्षक, सिंगियाही), श्री कामेश्वर जायसबाल (प्रतिष्ठित व्यवसायी, पुपरी बजार), शंभू प्रसाद कर्ण, पूर्व सरपंच (झझिहट), कामेश्वर पासवान, शैलेन्द्र कुमार पाठक (हरदिया) केतन पाठक, सुमन सिंह, पल्लवी सिंह, पुपरी बजारक स्थानीय संस्कृतिसेवी लोकनि अल्प सूचनापर अपन उपस्थिति देलनि जकरा लेल युवा आ कर्मठ समाजसेवी आनन्द मोहन भारद्वाजक आभारी छी। ओ हमरा सभकें अपना संपादनमे प्रकाशित पुपरी डायरी सेहो भेट केलनि। वरिष्ठ कवि यू. एस. करुणाकर, स्वतंत्र शांडिल्य जीक उपस्थिति सेहो अह्लादित केलक।
अगिला गोष्ठी भिट्ठामे श्री अरुण मायाजीक संयोजकत्वमे अगिला मासमे आयोजित कयल जेबाक घोषणाक संग कार्यक्रमक समापन भेल।


text:
कथा-संस्मरण
– विन्देश्वर ठाकुर, दोहा, कतार
बुधनाक होली
रवि दिन, साँझुक सात बजे खाना खा हम बेडपर ओंगठल छी। खाटके आगु कने दहिना साइडमे एकटा टेबल छैक। टेबल पर राखल छैक LG कम्पनीक सेकेन्ड हैन्ड कलर टि.भी। हमर रूममे चारिगोटे। ताहि मे सँ एकगोटेक नाइट ड्युटी। दोसर बाहर गेल रहैक आ तेसर सायद किचेनमे खाना बनबैत रहैक। दोसर रूमक एकगोट पडोसी आजतक चैनल पर समाचार देखैत रहैक। हम खाटपर ओंगैठ अमेरिका सँ प्रकाशित त्रैमासिक पत्रिका ‘अन्तर्दृष्टि’ पढैत रही। तखने मोबाइलमे फोन आएल। उठेलौं। पवन जीक फोन रहए। होली नजदिक आबि गेलाक कारणे कि-कोना आयोजन कएल जाए ताहिपर विमर्श करबाक लेल। ओ पहिनहे जकाँ सम्बन्धित विषयमे बातचित क’ हमर जिम्मेवारी हमरा पर सोंपि फोन रखबाक अनुमति मंगलनि। हम स्वीकारोक्ति देलियनि। ओ रखलाह। हम अपन काजमे लागि गेलौ। पत्रिकाक ६७ पृष्ठमे हमर एकटा कविता छपल छ्ल- शीर्षक छ्ल- ‘देश दुख्छ’। अपन आकर्षक फोटोसंग एहन विशिष्ट पत्रिकामे अपन कविता छपल देखि मोन गदगद भऽ गेल। मुदा जखन पूरा कविता पढलौ त ठीके एकबेर फेर हृदयमे देश दुखाएल आ आँखिमे तस्बीर झलझल देखाए लागल।
किछु काल बाद शान्तचित्त भऽ पवन जीक बात धियानमे आएल। हुनकर देल जिम्मेवारी बोध भेल आ फेर सँ अपन दोसर काज दिस अग्रसर भेलौं। कोन काज? अपने सबहक मोनमे प्रश्न होएत! जनतब दी जे हेल्प मधेशी दोहा कतारद्वारा २०१५ साल सँ कतारमे रहल मैथिल समुदायसबके एकत्रित क’ होली महोत्सव कार्यक्रमके आयोजना करैत आबि रहल अछि। एहि मादे कार्यक्रमके रूप ढाँचा सँ ल’क संचालनधरिके जिम्मा हमरा ऊपर रहैत अछि। से सहर्ष स्वीकारो करैत छी हम कारण जे देश सँ बाहर, सात समुन्द्र पार रहलाक बादो मोन त मोन अछि। पावनि-तिहार आ सभ्यता-संस्कृतिमे रमाएब हमरासबहक मनोभावना अछि।
अहुबेर पवन ठाकुर जी कार्यक्रमके ढाँचा एवं संचालन लेल अपन पूर्व तयारी करबाक अनुरोध केने रहथि। हम दिमाकमे कार्यक्रमेक रूपरेखा तयार करैत रही। एक एक क’ २०१५ सँ २०१९ धरिके होली महोत्सव नाच’ लागल। २०१५ बला कतारमे पहिलबेर रहए तें खूब मज्जा आएल। २०१६ मे हम नेपालेमे रही। मिथिलामे रहि अपन परिवारसबसंग मिलिक होली मनाएब माने परदेशी लेल स्वर्ग जाएब, नेहमे नहाएब आ आनन्दक चरम सीमा पार करब थिक। से सत्ते हमरो महसुस भेल आ अपना आपके बहुत भाग्यमानी मानने रही।
तकराबाद २०१७ आ २०१८ कतारेमे मनेलौं। जे जेना प्रवासमे रहियोक मधेशी भाइसबहक संग एकजुट भऽ अल डोसरी पार्कमे होली मनाएब माने कतारके मिथिलामय बनाएब होइछै। ते त हम अपन एकटा रिपोर्टमे कतारके ‘मिनि मिथिलाक’ संज्ञा सेहो देने छियै। एहि दू बरखमे दुइए दिन सही मुदा अपना आपके मैथिलमय आ मिथिलामे अनुभूति केने रही। हमरे संग रहल एकगोट मित्र रहए – बुधन साह जी। हिनक घर महोत्तरी जिल्लाक श्रीपुर कबिलासा रहैक। ओना हम देखने नै छी मुदा जनकपुर सँ किछुए दूरी पर छैक। संगे चलब त देखादेब ओ बेर-बेर कहैत छल। हमहूं ओकरे सूरमे मुरी हिलादैत छलियै। ओ बहुत प्रसन्न होइत छल।
पिरसियाम रंग, छोटे खुटक मरद, ठरगर नाक आ पतरे मोछ – ठीके बुधनके हमरा सँ फराक देखएमे लगैत छ्ल। हमर रूम D ब्लक तीनतल्ला पर आ ओ A ब्लकके नीचामे रहितो खाना अपन-अपन रूममे आ हाथ एक्केठाँ सुखाबी। ओना पहिने ओकरा संग तेहन कोनो लगाब नै रहए मुदा ड्युटी एक्केटा बसमे जाएब, एक्केठाँ उतरब आ फेर समाप्तिमे एक्केटा बसमे आएब कृयाकलापसँ एक-दोसरके नजदिक बनादेने रहए। धीरे-धीरे ओकर बिचार व्यवहार सँ परिचित होइत गेलौं। बहिरी रुप सँ फराक रहितो बुधन भीतरसँ बहुत नैतिकवान आ मृदूलभाषी लागल। धीरे-धीरे त ओ साहित्यप्रति सेहो ततेक ने आकृष्ट भऽ गेल जे बुझू लिखलहबा सबटा रचनाक पहिल पाठक ओएह होब’ लागल।
द्नूगोटे खूब प्रसन्न रही। दुख-सुख, अपन-अपनैती सबटा ओ शेयर करए।बहिनक विवाहक कर्जा,घरक गरिबी कोन तरहे ओकरा पढाइ छोड लेल विवश क’ देलक तकर दुखान्त कहानी ओ कहैत छल प्राय:। तकरबाद विवाहदान भेल आ एकटा बेटी भेलाक बाद मजबुरीमे विदेश आब’ पडल कहानी सेहो कतेको बेर ओकर मुंह सँ सुनने रही। जे जेना समय बितैत गेल। समस्या सेहो निपटैत गेलै। अपना आपके भाग्यमानी आ संतोषी बुझैत गेल। मुदा एकदिन जखन चाय पिब लेल साँझु पहर उतरलौ त ओ किछु बिधुवाएल सन लागल। पुछलियै त मोन खिन्न केने घरक बखेरासब कह’ लागल। साउस-पुतहुके झगडा, गारि-गरोबलि आ टेन्सा-टेन्सीबला बात सँ बड बेपीडित रहैक ओ। कतेक सम्झेलाक बाद किछु शान्त भेलैक आ किछु फ्रेस जेहन लागल। ओकर बेर बेर तर्क रहैक – “जे हम नइ छी ते ने घरमे अतेक कलह भऽ रहल छैक? एकदिस माय आ दोसर दिस पत्नी। कहियै ककरा? दोष ककर छै सेहो त नै बुझल अछि। हम छी एत। दुनू एक-दोसरके दोष लगाबैए। हे भगवान! जे ने कराबे ई गरीब जिनगी!”
एकदिन फेर ओ ड्युटीए सँ फोन केने रहए – “सर ई कि लिखलियै अपने? हमर त दिल-दिमाक झकझोरि देलक।” हम पुछलियै – “कि भेल? एना किए?” ओकर जबाब सँ पता चलल ओ हमर लेख पढि ब्याकुल आ भयभीत भऽ गेल छल। ‘बैदेशिक रोजगारी सँ फाइदा-बेफाइदा’ शीर्षकके लेख ओकरा बहुत बिचलित क’ देने छलैक। ओहिमे हम सकारात्मक आ नकारात्मक दुनू पक्षक चर्चा केने रहियै। मुदा नै जानि किए ओकरा नकारात्मक पक्ष बेसी असर केलकै। ओ कहैत छ्लै – “सर हमरो गाममे एहन घटनासब बहुते भेलैए। आब त डर लगैए कहुँ….. बीच्चेमे हम रोकैत कहलियै – “चुपू! बुड़बक! एहनो कतौ भेलैए? सबके एक्के नजरिसँ देखब उचित नइ। हमर-अहाँक घरनीसब अपना सबहक दुःख, दर्द आ पसेनाक मोल बुझैए। तें सपनोमे एना नै हेतैक। अहाँ झुट्ठे-फुसेक चिन्तामे नै पडू।” यथासम्भव ओकर जिज्ञासा कम करबाक चेष्टा केने रही हम।
दैबक खेल हमरा कहाँ बुझल रहए। ओकरहि शंका ओकरहि घर जरेतै! बात ई भेलै जे पछिला बर्षक होरीमे कार्यक्रमके सबटा तैयारी क’ लेलाक बाद एकदिन जखन ग्राण्डमौलके मीटिङ सँ घुरलौं त बुधन जीक फोन लगेलियै। नै लागल। रूममे खोजलौं। नै भेटल। तकराबाद एकगोटे सँ पता चलल जे उत्तरदिस जाइत देखलियै। हम ओम्हरे जाइत रही किछुए देर गेलौ कि देखलियै बुधन तरमराइत, बर्बराइत आबि रहल छैक। देखिते हमर होस उडिगेल… मोस्किल सँ बियर पीब’ बला आदमीके मुंह सँ आइ शृलंका (सब सँ लोकल दारू) के दूर्गन्ध अबै छलय। हमरे कैम्प सँ किछुए दूर बाद टिपरसबहक साइडमे शृलंका दारु चोरिए-छुपे भेटैत छैक। कतारमे अवैधानिक रहितो एकर उपभोक्ता आ बिक्री-वितरण बहुत तेजी सँ चलैत छैक।
बुधन के ई हाल देखि हम अचम्भित भऽ गेलौं। टेनसन बर्दास्त नै होइछै ओकरा से त हमरा बुझल छल मुदा टेनसनोमे अतेकधरि ओ कहियो नै केने रहए। हम नम्रता सँ पुछलियै -“बुधन जी कि भेल? कोनो टेनसन? देखू त हाल केहन बना लेने छी?” अते कहैतधरि ओ हमर छातीसँ लिपैट क’ बपहारि तोड़’ लागल। आँखिसँ श्रवन नोर बहैत छलै। “हम बर्बाद भऽ गेली सर। ओ भरछुही हमर नाक कटा देलक। दुनू बच्चाके छोडिक’ मुसरबा संगे चलिगेल। ओकरे लेल ने हम एत जहरके पानि पिबैत छली। कहु त कि कि ने देलियै ओकरा? कि कि ने केलियै ओकरा लेल? मुदा ओ हमरा आ हमर परिवार संग धोका बाहेक कि केलक?” अपन हृदयके भडास दारुक गन्ध संग एक्केबेरमे निकालि देलक ओ। हमरा बिजुली सँ बेसी झट्का लागल। ई बातसब सुनैत जेना ओकरा पर नै हमरे पर दुःखक पहाड़ आ करेजपर आसमान खसल हो तेहन भान भेल। हमर आँखि भरि आएल। हम नि:शब्द भऽ गेलौ। कहानीमे ओकर शंकाक जिवन्त रूप आ एकटा आओर पात्र थपा गेलैक सोचि मोनमे टीस उपजल।
ई घट्ना होलीक ४ दिन पूर्वक रहैक। सबकियो होली मनेलकै। बुधना लेल होली होलिकाक दहन सन भऽ गेलैक। कतबो कहलियै नै गेलै ओ कार्यक्रममे। हमरा पर जिम्मेवारी रहए। से हमरा जाइए पड़ल। कार्यक्रम सेहो संचालन करबाक छल। केलौं मुदा कार्यक्रमके भरि अवधीभरि बुधन जीक संग नै होएबाक अभाव खटकैत रहल। ओकर ड्म्फा पिटनाइ, जोगिरा गेनाइ, खानामे दौर-दौर क’ माउस आ सल्लादके परसन देनाइ…. कार्यक्रम चलबैत समय बीच-बीचमे पानि पियेनाइ, सबटा मिस करैत रहलौं। सब सँ बेसी याद आएल घर सँ निकलैत काल ओकर माथपर लगाएल अबीर संग ओकर नैन सँ खसल नोर आ ओहि नोरमे रंगाएल हमर हाथ। ठीके तखन लागल नोरमे रंगाएल हाथ आ करेज सँ निकलल शोणितक रंग ओहने-ओहने छै।
ओह! देखिते-देखिते रातिक ९ बजिगेल छैक। काल्हिखन ड्युटी सेहो जेबाक अछि मुदा पुरना स्मृतिसब अनवरत रुपमे आबिए रहल अछि। ओहु सँ बेसी मोनके अधीर केने अछि बुधनाक याद! २०१९क होली त नहिए फलित भेलै ओकर। २०२० के केहन हेतैक? किछु दिन पूर्व बात त भेल रहे मुदा तहियाधरि दोसर विवाह त नै केने रहैक। फेर दिमाकमे घुमैए – “कोना कनैत-खिजैत ओकर दिनसब बितलै? कतेक ढाँढस देलाक उपरान्तो ओकर घाउपर हमरा सँ पूर्ण मलहम नै लगलै? अन्तत: ६ महीना पहिने कोना ओ अपन बच्चेसब लेल कम्पनी सँ मजबुरीमे कैन्सिल गेलै?” हम हतपत मोबाइल उठा बुधनाके फोन करैत छी। कम्प्युटर बजैत अछि -“द नम्बर इज कलीङ इज नट इन सर्भिस!” हम फेर सँ ब्याकुल भऽ बुधना, होली, होली, बुधना …. सोच’ लगैत छी। सोचिते रहैत छी। सोचिये रहल छी।


text:
ब्रेकिंग न्युज – सहरसा सँ…. एखनहि ८:३० बजे। २४ जुन, २०१५. मैथिली जिन्दाबाद संवाददाता!
वर्तमान मिथिलाक प्रसिद्ध उद्घोषक किसलय कृष्ण आ पत्रकारिताक संग मैथिली-मिथिला अभियानी, समाजसेवा, राजनीति आ हरेक क्षेत्र मे समर्पित योगदानदाता सुभाषचंद्र झा एखन सहरसाक एम्स आन्दोलन केर रहुआमणि गाममे राखल बैसार मे भाग लेबय जाइत समय दुर्घटना मे पड़ि गेला। दुनू गोटा केँ काफी चोट लागलनि अछि। किसलय कृष्ण केँ सामान्य चोट लागल छन्हि जखन कि सुभाषचंद्र झा केँ मुंह आ हाथ मे गंभीर चोट लागल छन्हि। एखन सहरसा मे डा. भुवन सिंह केर क्लिनीक पर दुनू गोटाक इलाज चलि रहल छन्हि। डाक्टर दुनू गोटाकेँ खतरा सँ मुक्त कहलनि अछि।
दिल्ली सँ अमित आनन्द जानकारी करौलनि अछि जे सुभाषजी संग गप भेलनि आ ओ सब किछु ठीक होयबाक जानकारी देलनि। कहलनि जे एम्स आन्दोलन जाहि मे सहरसाक युवा समाजक संग सब उम्र आ समुदायक लोक जोरदार आन्दोलनक तैयारी कय रहल अछि, ताहि क्रम मे आइ रहुआमणि गाम मे कार्यक्रम राखल गेल छल। समाचार संकलन करबाक उद्देश्यक संग स्वयं अभियान संचालन मे सक्रियतापूर्वक योगदान देबाक लेल ओतहि जाइत काल एकटा साइकिल सवारी केँ बचेबाक क्रम मे एना दुर्घटना घटि गेल। ईश्वरक कृपा सँ सब ठीक अछि। मैथिली जिन्दाबाद कार्यसमूह सेहो हिनका दुनू गोटाकेँ शीघ्र स्वस्थ होयबाक कामना करैत अछि।


text:
जुलियन क्यालेन्डर
जुलियन क्यालेन्डर, जुलियस सिजरद्वारा ४६ ईपूमे विकास कएल गेल छल, जे रोमन क्यालेन्डरक परिमार्जित स्वरुप छी ।[१] ई ४५ ईशा पूर्वसँ लागू भएल जब जल्दीए रोमन इजिप्टक छोडलक । ई एकमात्र क्यालेन्डर भेला कारणसँ रोमन साम्राज्य, लगभग पुरे युरोप आ युरोपेली भूभाग भेल अमेरिका आ अन्यत्र विश्वक किछ स्थानमे प्रयोग कएल गेल छल । सन् १५८२ मे जब पोप ग्रेगोरी आठम पूर्ण परिमार्जित आ परिभाषित ग्रेगोरियन क्यालेन्डरक विकास करि ई क्यालेन्डरक विस्थापित कएलक ।
महिनासंपादित करें
सन्दर्भ सामग्रीसभसंपादित करें
- ↑ Richards 2013, p. 595.


text:
नवका- पुरनका लेख सर्च करु...
कटिहार जोगबनी बड़ी लाइन
नया साल सं कटिहार आओर जोगबनी के बीच बड़ी लाइन बिछाबय के काज शुरू होयत. इलाका के लोकक लेल ई नबका साल सही मायने में किछ नब साबित होयत. छोटी लाइन के बड़ी लाइन में बदलय के तारीख तय क देल गेल छै. एक तारीख सं काज शुरू भ जायत. अधिकारी गण सभके कहनाय छैन जे मार्च के अंत तक काज पूरा भ जायत. तखन तक यानी तीन मास तक कटिहार सं जोगबनी के बीच जे अखन तक छोटी लाइन छल ओ बंद रहत. एकरा बदलय के काज होयत. एहि सं एतय के लोक सभ के अखन कनि परेशानी त जरूर होयत... मुदा जखन मार्च के बाद काज पूरा भय जायत त सुविधा सेहो खुब मिलत. आब एहि ठाम सं सीधा दिल्ली... मुम्बई... कोलकाता जा सकय छी... कोनो ठाम गाड़ी बदलय के झंझट नहिं.
कटिहार सं जोगबनी के बीच जे अखन जे छोटी लाइन अछि... ओहि पर पटरी बिछाबय के काज 1878 में शुरू भेल छल आओर 1887 सं एहि पर ट्रेन चलनाय शुरू भेल. आब एहिठाम 120 साल बाद फेर सं विकासक बयार चलत. कहि सकय छी जे आजादी के बाद मिथिलांचल के विकास पर जे ध्यान देबाक चाहि छल ओ नहिं देल गेल. अखनो अपन इलाका देश के दोसर इलाका सं काफी पिछड़ल अछि.
नया साल सं जे पटरी बदलय के काज शुरू होयत ओ गुवाहाटी रेंज के मुख्य अभियंता के देखरेख में भ रहल अछि. आओर मार्च के आखिर में जखन काज पूरा भ जायत त सुरक्षा अधिकारी एकर जांच करताह. जांच में सब किछ ठीक निकलला पर ओ सुरक्षा संबंधी प्रमाण पत्र देथिन्ह जे एहि रुट पर गाड़ी के परिचालन कएल जा सकय अ. तखने गाड़ी चलत. भ सकय अ सुरक्षा कारणे...जांच आदि में किछ आओर टाइम लगि जाय. चलु किछ टाइम लगय मुदा एकटा बड़का काज होबय जा रहल अछि.
कटिहार सं जोगबनी के बीच जे अखन जे छोटी लाइन अछि... ओहि पर पटरी बिछाबय के काज 1878 में शुरू भेल छल आओर 1887 सं एहि पर ट्रेन चलनाय शुरू भेल. आब एहिठाम 120 साल बाद फेर सं विकासक बयार चलत. कहि सकय छी जे आजादी के बाद मिथिलांचल के विकास पर जे ध्यान देबाक चाहि छल ओ नहिं देल गेल. अखनो अपन इलाका देश के दोसर इलाका सं काफी पिछड़ल अछि.
नया साल सं जे पटरी बदलय के काज शुरू होयत ओ गुवाहाटी रेंज के मुख्य अभियंता के देखरेख में भ रहल अछि. आओर मार्च के आखिर में जखन काज पूरा भ जायत त सुरक्षा अधिकारी एकर जांच करताह. जांच में सब किछ ठीक निकलला पर ओ सुरक्षा संबंधी प्रमाण पत्र देथिन्ह जे एहि रुट पर गाड़ी के परिचालन कएल जा सकय अ. तखने गाड़ी चलत. भ सकय अ सुरक्षा कारणे...जांच आदि में किछ आओर टाइम लगि जाय. चलु किछ टाइम लगय मुदा एकटा बड़का काज होबय जा रहल अछि.
सदस्यता लें टिप्पणियाँ भेजें (Atom)


text:
दरभंगा । पोखरिक शहर दरभंगा मे आम लोक आब महज 50 पाई खर्च क एक लीटर पीबा योग्यक पोखरिक जल प्राप्तर क सकताह। भारत मे इ सबस सस्त0 मिनिरल वाटर अछि आ बिहार मे दरभंगा पहिल शहर होएत जाहि ठाम एहन संयंत्र लागि रहल अछि। बिहारमे पानिक समस्याक निदान हेतु पोखरि तलाओ केर पानि पीब’ जोग बनाओल जाएत। बिहार सरकारकें दीस सँ अहि परियोजना पर काज शुरू कS देल गेल अछि।सुलभ इंटरनेशनल केर सहयोग सँ बिहारक दरिभंगामे पहिल सुलभ जल परियोजनाक आई विधिवत शिलान्यास कएल गेल। जानकारीक अछि जे आई दरिभंगामे सुलभ इंटरनेशनल केर संस्थापक डा० बिन्देश्वर पाठक द्वारा बिहारक पहिल सुलभ परियोजनाक शिलान्यास दरिभंगाक वार्ड न० 21 मे कएल गेल। अहि परियोजनाक पश्चात हरिबोल पोखरिक पानि शुद्ध पेयजलमे परिवर्तन कएल जाएत।जानकारीक अनुसार अहि शिलान्यास कार्यक्रम केर संबोधित करैत सुलभ इंटरनेशनल केर बिंदेश्वरी पाठक बजलाह कि अतिशीघ्र तलाओक नगरी दरभंगामे पीब जोग पानि लेल लोककेँ दिकक्ति नहि उठाब पड़तनि। कार्यक्रममे संजय सरावगी सहित कएको गणमान्य लोक उपस्थित छलाह।
दोसर दीस संस्कृत शिक्षासँ विमुख भ’ रहल छात्र सभसँ चिंतित संस्कृत विश्वविद्यालय केर कुलपति प्रो. सर्व नारायण झा शुक्रदिन सुलभ इंटरनेशनल केर संस्थापक पद्म श्री डॉ. विंदेश्वर पाठक सँ यूरोपियन गेस्ट हाउसमे औपचारिक शिष्टाचार भेंट कएलक। आ ओ संस्कृत केर संवर्द्धन आ संरक्षण हेतु मदति करबाक बात रखलनि। ओतय पुष्पगुच्छ आ शॉल सँ कुलपति केर सम्मानित कS सभ तरहक मदति हेतु भरोसा देलखिन। संस्कृत आ संस्कृतिक प्रति शुरूए सँ समर्पित डॉ. पाठक सह्रदयसँ छात्र हितक रक्षार्थ हेतु सहमति देलनि। संगहि ओ वीसी प्रो. झा केर भरोसा दिऔलनि जे संस्कृतक उत्थान हेतु शीघ्रातिशीघ्र प्रधानमंत्री सँ भेंट सेहो करब। वीसी प्रो. झा केर अहि लेल विस्तृत कार्य योजना बनेबा लेल कहलखिन। अहि अवसर पर सिंडिकेट आ सीनेट सदस्य डॉ. विनय कुमार चौधरी सेहो उपस्थित छलाह।
संस्कृत सँ घटि रहल सिनेह पर उक्त जानकारी दैत संस्कृत विश्वविद्यालय केर पीआरओ निशिकांत केर कुलपति प्रो. झा स्थिति स्पष्ट करैत कहलखिन जे कम सुविधा संपन्न ग्रामीण परिवारक बच्चा मात्र संस्कृत शिक्षा सँ जुड़ैत रहल अछि आ एखनहुँ स्थिति वएह अछि। पहिने बच्चा सभकें भोजन आ आवास निःशुल्क उपलब्ध भ’ जाएत छलनि आब परिदृश्य एकदम विपरीत छैक। एहनमे संस्कृतकें प्रति गरीब व निर्धन बच्चा सभक लगाव सेहो घटैत जा रहल अछि। तेँ भोजन-पानी आ आवासक व्यवस्था जँ एखनहुँ व्यवस्थित कएल जाए त’ संस्कृत शिक्षाक दशा आ दिशा दुनु बदलि सकैत अछि।भारत सरकार संस्कृत शिक्षा पर प्रति वर्ष दू सए करोड़ रुपैया खर्च करैत अछि।
वीसी प्रो. झा हुनका सँ आग्रह कएलनि कि इतिहास गवाह अछि सुविधा संपन्न लोक, राजा -महाराजा, सेठ-साहूकार, ट्रष्ट आ उदारचित्तक लोक केवल देववाणी संस्कृत केर जीवंत राखयमे तथा पुष्पित-पल्लवित करयमे अग्रणी रहल अछि। अहाँ सक्षम छी तेँ व्यक्तिगत स्तर सँ सेहो दूरगामी पहल कS आबि रहल बाधा सभकेँ दूर करबामे मदति करिऔ। वीसी हुनका कहलखिन कि भारत सरकार संस्कृत शिक्षा पर प्रति वर्ष दू सए करोड़ रुपैया खर्च करैत अछि आऔर अहि राशिमे सँ छात्रवृत्ति आ अन्य हितकारी खर्चा सेहो सामिल रहैत अछि। अपना अहिठाम बिहारमे संस्कृत शिक्षा पर सलाना पांच सए करोड़ खर्च त’ होयते अछि मुदा अहिमे सँ नहि त’ छात्रवृत्ति आ नहि आवास आ भोजन। खाली वेतन आ पेंशनमे ई राशि समाप्त भ’ जाएत अछि।
समाजशास्त्र पर अंतरराष्ट्रीय मेगा सेमिनार अगिला बरख दरिभंगामे “स्वच्छता केर समाजशास्त्र विषय” पर अंतरराष्ट्रीय मेगा सेमिनार होयत। अही संदर्भमे शुक्रदिन ललित नारायण मिथिला विश्वविद्यालय केर कुलपति प्रो. एस.के. सिंह एवम सुलभ इंटरनेशनल केर संस्थापक डॉ. विन्देश्वर पाठकक बीच सहमति बनल। कुलपति कार्यालय मे आई सुलभ इंटरनेशनल केर संस्थापक डाॅ. विन्देश्वर पाठक आ ललित नारायण मिथिला विश्वविद्यालय केर कुलपति प्रो. सुरेन्द्र कुमार सिंह के’ बीच भेल भेंटमे अहि पर निर्णय लेल गेल। भेंटवार्तामे कहल गेल कि 2019 सँ दरिभंगासँ सीधे हवाई सुविधा सेहो भेट जाएत। अही कारण सँ अगिला बरख अंतरराष्ट्रीय सेमिनार केर आयोजन कएल जाएत। जाहिमे आस्ट्रेलिया, जापान, अमेरिका, रूस केर प्रतिनिधि सभ भाग लेत। तीन दिवसीय सेमिनार नवम्बर 2019 मे होयत। एकर तैयारी हेतु जल्दिए एकटा कमिटी केर गठन कएल जाएत।


text:
२५ जुलाई २०२१ – मैथिली जिन्दाबाद!!
कतय पहुँचि गेलहुँ मिथिलावासी
कतय पहुँचि गेलहुँ मिथिलावासी
अपने समस्त मिथिलावासीक पृष्ठभूमि मे संयुक्त परिवारक संस्कृति अछि। सौंसे गाम-समाज केँ एकत्रित भाव मे कोनो कार्य निष्पादन करबाक परम्परा अछि। सब एक-दोसरक काज-प्रयोजन मे स्वस्फूर्त आगू बढिकय अबैत अछि। ओ जे कहबी छैक अपना ओतय ‘दस के लाठी, एक के बोझ’ सेहो एहि बात लेल जे संयुक्त प्रयास सँ भारी-भारी काज हल्लूक भऽ जाइत छैक, एक्के गोटे लेल ओ भारी आ बोझरूप होयब स्वाभाविक सत्य थिकैक। हालांकि मिथिला सभ्यताक ई विशेषता बड़ा तेजी सँ खत्म भऽ रहलैक अछि से चिन्तनीय विषय भेल। आपसी सद्भावना आ सहयोग मे ह्रासक कय गोट कारण छैक –
* संयुक्त परिवारक संस्कार लगभग समाप्त
* भिन-भिनाउज होयबाक प्रवृत्ति हावी
* भाईचारा आ परस्पर सहयोग करबाक सामाजिक व्यवहार मे कमी
* भौतिकतावादी युग केर प्रभाव – अर्थ आधारित पेशेवर सेवा-सहयोगक जमाना
* आर्थिक सबलताक होड़ – सब अपनहि मे बेहाल
संयुक्त परिवार मे बाबा-काकाक परिवार संग सामीप्यता त विरले कतहु भेटि रहल अछि आब; सहोदर भाइ तक मे मेल नहि देखाइछ। बहुत गहन चिन्तन कयला सँ सब बातक मूल जड़ि ‘अर्थ प्रधानताक कारण मानवीयता मे ह्रास के अवस्था’ बुझाइत अछि। पता नहि, हमर आकलन कतेक सटीक अछि! हम चाहब जे सुविज्ञ पाठकजन एहि पर अपन-अपन महत्वपूर्ण मत जरूर देथि। चूँकि पूर्वक तुलना मे आजुक समय मे सौहार्द्रता छहोंछित होइत देखि रहल छी, ई संकेत करैछ जे मिथिला जेहेन उच्च मूल्यक सभ्यता अपन अन्त दिश आबि गेल अछि। वैदिक काल सँ जेकर अस्तित्व चर्चा मे अछि ओ एहि तरहें आन्तरिक विखंडन आ विभाजित लोक समाज संग जीवन्त त नहिये टा कहल जा सकैत अछि।
एकटा कारण ईहो देखाइत अछि जे पूर्वक सामाजिक संरचना मे कर्म-आधारित जातीय (वर्ण) व्यवस्था विगत किछु दशक मे राजनीतिक सत्ता निर्धारण लेल दुरुपयोग कयल जा रहल अछि। आब तेली तेल पेड़य अथवा नहि, बनियां बनियौटी (दुकानदारी) करय अथवा नहि, ब्राह्मण पुरहिताइ (पंडिताइ) करय अथवा नहि, मोची जुत्ता-चप्पल सियए अथवा नहि, डोम अपन जातीय कर्म करय अथवा नहि – विभिन्न जाति-समुदायक लोक अपन जातीय लूरि सँ आजीविका आर्जनक संग सामाजिक जीवन जियए अथवा नहि धरि ओ ओहि जाति केर कुल मे जन्म लेलक त जातीय पहिचान वैह रहतैक आ हरेक ५ वर्ष पर तमाम चुनाव बेर राजनीतिकर्मी ओकर जाति कि छैक से मोन पाड़ैत ओकर वोट लय स्वयं सत्तारोहण करत, खूब जमिकय लूटत आ बीच-बीच मे अपन जातीय आधारित वोट बैंक केर तुष्टिकरण आ उन्माद हेतु हत्या, हिन्सा, बलात्कार, धौंस, धमकी, आदि अपन-अपन सामर्थ्य अनुसार करत। अर्थात् सजल-सम्हारल सामाजिक संरचना मे खलल पड़ि जेबाक कारण अराजकता स्पष्ट अछि आर एहि कारण सेहो मिथिला समाज विखंडित अवस्था केँ प्राप्त भऽ गेल अछि। लोक-समाज मे एक दोसर पर विश्वास, मैत्री आ निर्भरता मे घोर कमी आबि गेल अछि।
‘टके टा माता टके छी पिता,
टका च बन्धु टके छी सबटा’ –
आजुक अर्थक युग मे अर्थ आर्जनक विकल्प सौंसे संसार मे खुजल छैक। टका कमाउ, बाबू कहाउ! जे नहि कमायत ओ बूड़ि टा कहायत। आर टका जेना कमाउ, भ्रष्टाचार, अनाचार, कदाचार – सब किछु प्रोफेशनल स्टाइल मे चारूकात अवसर उपलब्ध भेटत। स्टेशन पर कुली बनिकय कमाउ आ कि पाकेटमार बनू – कमाय कमाउ, दुनिया केँ देखाउ आ अपन पीठ स्वयं ठोकि-ठोकि बस टका कमाउ। बड़का भैया चोरी केलाह, छोटका डकैत बनि जाउ, लेकिन टका कमाउ। भौतिकतावादी संसार मे सुन्दर प्रारब्ध कमेबाक काज नहि, बस सांसारिक वस्तु आर्जनक होड़ अछि। यैह मानवीय मूल्य आ मानवताक घोर दुश्मन बनि गेल अछि। भाइ आब भाइ केँ नहि, सब टका के बनि गेल अछि। पारिवारिक सम्बन्ध हो, सामाजिक सम्बन्ध हो – मानवताक रक्षार्थ हर सम्बन्ध मे टका प्रवेश कय गेल अछि। राजनीतिक पद लेल टका, सामाजिक सम्मान लेल टका, सत्ता हासिल करय लेल टका – ऊपरवाला अदृश्य भगवानक अवमूल्यन आ मानव-निर्मित ‘टका देव’ केर चला-चलती मिथिला जेहेन अनमोल सभ्यता आ ऋषि-मुनि-ज्ञानी केर भूमि के अपवित्र कय देलक अछि। एहि सब विन्दु पर गहींर चिन्तन करैत यज्ञभूमि मिथिला केँ बचेबाक लेल जरूर चिन्तन हो! यैह आह्वान अछि।
हरिः हरः!!


text:
पटना । नीतीश कुमार ठेकेदारी मे आरक्षण द जीतनराम माझी कैबिनेट क एक आओर फैसला कए लागू क देलथि अछि । मंगलदिन भेल राज्य कैबिनेट क बैसार मे कुल 25टा एजेंड पर निर्णय लेल गेल। बैसार क उपरांत मंत्रिमंडल सचिवालय विभाग क प्रधान सचिव शिशिर सिन्हा कहला जे बिहार ठीकेदारी निबंधन नियमावली, 2007 क कंडिका-4(क) आ 7 मे संशोधन करबाक स्वीकृति आ पथ निर्माण विभाग क अन्तर्गत राज्य क सब कार्य विभाग, योजना आ विकास विभाग क अन्तर्गत स्थानीय क्षेत्र अभियंत्रण संगठन, निगम, उपक्रम, प्राधिकरण, परिषद् आ निकाय क अधीन ओहन कार्य जेकर प्राक्कलित राशि 15.00 लाख (पन्द्रह लाख) या ओहि स कम रहत, स संबंधित अंचल स्तर पर वर्षवार कुल कार्य क 50 प्रतिशत कार्य, अनुसूचित जाति, अनुसूचित जन जाति, अत्यन्त पिछड़ा वर्ग, पिछड़ा वर्ग आ पिछड़े वर्ग क महिला संवेदक लेल आरक्षित करैत उक्त कोटि क अन्तर्गत प्राप्त निविदा क माध्यम स कार्य कए आवंटित करबाक स्वीकृति देल गेल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
ओनाकि बिहार सरकार के सेवा म' जगह पाबै बला सभ कर्मि क' पहिने सँ ई शपथ पत्र देबा पड़ैत छैन्ह कि ओ दहेज मुक्त बिआह करता। मुदा एखन धरी एहि नियम क' सख्ती सँ लागू नहि कायल गेल छल। नीतीश सरकार द्वारा ऐहिके प्राथमिकता म' शामिल करैत एहि मामला म' शिकायत भेटला पर नौकरी स' बर्खास्त करबाक फैसला लेल गेल अछि।
दहेजबंदी आओर बाल बिआह निषेध ल' क' नोडल एजेंसी महिला विकास निगम द्वारा एहि संबंध म' सभ विभाग आओर जिला प्रशासन क' पत्र लिख निर्देश देल जायत कि ओ सरकारी सेवा म' आबै बला कर्मि सभसँ शपथ पत्र लेबाक संग एहि पर सख्त नजैर सेहो राखैत। सरकारी कर्मचारी केर खिलाफ कुनू शिकायत भेटला पर, हुनका पर तुरंत कार्रवाई कायल जाय। समाज कल्याण विभाग के एक अधिकारी कहलनि कि सभ तरहक सरकारी कर्मि पर ई नियम लागू होयत।
दहेजबंदी आओर बाल बिआह निषेध ल'क' आन तरहक प्रावधान सेहो लागू कायल जायत। एहिमे विवाह भवन द्वारा बिआह पूर्व दहेज नहि लेबाक आओर देबाक आ बाल बिआह नहि करबा सँ सम्बंधित शपथ पत्र लेल जायत। यदि कोनो पंडित वा मौलवी वा धर्मगुरु बाल बिआह करेता, तेँ हुनको खिलाफ कार्रवाई कायल जायत।
अपने क' बता दी शराबबंदी के बाद नीतीश कुमार द्वारा सामाजिक सुधारक दिशा म' बाल बिआह आओर दहेजक खिलाफ मुहिम के रूप म' दोसर बड़का डेग उठाओल गेल अछि। नीतीश कुमार 2 अक्टूबर क' गांधी जयंती के दिन आह्वान केना रहथिन कि सभकियो दहेज युक्त बिआह केर बहिष्कार करि आओर ओहिमे शामिल नहि होय।


text:
व्यंग्यवाण
मिथिला आ संपुर्ण बिहार मे,
टिटही, बेंग, गोबरछत्ता केर प्रादुर्भाव,
चुनावी मौसम मे किछु बिशेषे भऽ जायत अछि ।
दु चारि टा’क टोली बनाकय अपन-अपन राग,
गीत आ सोहर सँ लैत ‘राम नाम सत है’ तक,
सब किछु अलापनै शुरु कय दैत अछि ।
भगत रंगा सियार सँ साँठ-गाँठ करैत,
सरलहबा कुकुर सब
चुनावी स्नान करबाक लेक आतुर अछि ।
दिन-राइत अपन माटिक सेवा केनिहार
सज्जन बरद केँ पछाड़ि कय
कतेक गदहा बैतरणी पार करत
से तऽ बादक बात अछि ।
ता धरि काँव-काँव कय रहल
छिटपुटवा कौआ सब
रोटीक टुकड़ा लेल परेशान अछि ।
कौवा केर कहब आछि जे
एतेक दिन भऽ गेल,
घर सँ लऽ श्मशान तक
काँव काँव हम करैत छी
तऽ हमरा सँ नीक के अछि!
कुकुर कहैत अछि
हमरा सँ नीक भों-भों केक्कर,
हमही चतुर प्रहरी छी !
गदहा बजैत अछि जे
हमर ढेंचु ढेंचु पर
कुर्सी हिल जाइत अछि !
बंदरबाँट सँ खुश,
ऊपर बैसल भेड़िया
मोंछ पिजा रहल अछि ।
निरीह बकरी आशा मे बैसल अछि जे,
हर पाँच साल पर हरियर घासक लालच मे,
हमर बलि देनाय कहिया बंद होयत?
कहिया धरि हम मन्दिर आ मसजिद मे चढैत रहब?
कहिया राच्छस आ बड़बोल जानवरक,
ढकोसला सँ मुक्ति मिलत?
सात्त्विक इन्सानक राज कहिया बनत?


text:
6
दान
1 “होसियार रहू, लोक केँ देखयबाक लेल अपन ‘धर्म-कर्म’ नहि करू, नहि तँ अहाँ केँ अपन पिता सँ, जे स्वर्ग मे छथि, कोनो फल नहि भेटत।
2 “अहाँ जखन गरीब सभ केँ दान दैत छी तखन तकर ढोल नहि पिटू, जेना पाखण्डी लोक सभाघर मे और रस्ता सभ मे करैत रहैत अछि, जाहि सँ लोक ओकर प्रशंसा करैक। हम अहाँ सभ केँ सत्य कहैत छी, लोकक प्रशंसा पाबि ओ सभ ओहि सँ बेसी कोनो इनामक बाट बेकार ताकत।
3-4 “मुदा अहाँ जखन दान करी तखन अहाँक ई काज एतेक गुप्त होअय जे अहाँक बामा हाथ सेहो नहि जानय जे अहाँक दहिना हाथ की कऽ रहल अछि। तखन अहाँक पिता जे गुप्त काज केँ सेहो देखैत छथि, से अहाँ केँ तकर प्रतिफल देताह।
प्रार्थनाक विषय मे शिक्षा
(लूका 11:2-4)
5 “जखन परमेश्वर सँ प्रार्थना करी, तँ पाखण्डी जकाँ नहि बनू, किएक तँ ओ सभ सभाघर सभ मे आ चौक सभ पर ठाढ़ भऽ कऽ प्रार्थना कयनाइ बहुत पसन्द करैत अछि, जाहि सँ लोक ओकरा सभ केँ देखैक। हम अहाँ सभ केँ सत्य कहैत छी जे, लोक ओकरा सभ केँ देखलक, ओहि सँ बेसी ओ सभ कोनो इनामक बाट बेकार ताकत।
6 “मुदा अहाँ जखन प्रार्थना करी, तँ अपना कोठरी मे जाउ, केबाड़ बन्द करू आ अपना पिता, जिनका केओ नहि देखि सकैत छनि, तिनका सँ प्रार्थना करू। अहाँक पिता जे गुप्त काज सेहो देखैत छथि, से अहाँ केँ तकर प्रतिफल देताह। 7 प्रार्थना करैत अहाँ सभ ओहि जाति सभक लोक जकाँ जे सभ जीवित परमेश्वर केँ नहि चिन्हैत अछि रट लगा कऽ बात नहि दोहरबैत रहू। ओ सभ तँ सोचैत अछि जे बहुत बजला सँ ओकर प्रार्थना सुनल जयतैक। 8 अहाँ सभ ओकरा सभ जकाँ नहि बनू। अहाँ सभक पिता तँ अहाँ सभक मँगनाइ सँ पहिनहि बुझैत रहैत छथि जे अहाँ सभ केँ कोन वस्तुक आवश्यकता अछि। 9 तेँ एहि तरहेँ प्रार्थना करू—
‘हे हमर सभक पिता,
अहाँ जे स्वर्ग मे विराजमान छी,
अहाँक नाम पवित्र मानल जाय,
10 अहाँक राज्य आबय,
अहाँक इच्छा जहिना स्वर्ग मे पूरा होइत अछि,
तहिना पृथ्वी पर सेहो पूरा होअय।
11 हमरा सभ केँ आइ भोजन दिअ,
जे दिन प्रति दिन हमरा सभक लेल आवश्यक अछि।
12 हमर सभक अपराध क्षमा करू,
जहिना हमहूँ सभ अपन अपराधी सभ केँ क्षमा कयने छिऐक।
13 हमरा सभ केँ पाप मे फँसाबऽ वला बात सँ दूर राखू,
और दुष्ट सँ हमरा सभक रक्षा करू।
[किएक तँ राज्य, शक्ति आ महिमा युगानुयुग अहींक अछि, आमीन।]*
’
14 अहाँ सभ जँ लोकक अपराध क्षमा करब तँ अहाँ सभक पिता जे स्वर्ग मे छथि सेहो अहूँ सभक अपराध क्षमा करताह। 15 मुदा अहाँ सभ जँ लोकक अपराध क्षमा नहि करबैक, तँ अहाँ सभक पिता सेहो अहाँ सभक अपराध क्षमा नहि करताह।
उपास
16 “अहाँ सभ जखन उपास करी तखन पाखण्डी सभ जकाँ मुँह लटकौने नहि रहू। कारण, ओ सभ अपन मुँह म्लान कयने रहैत अछि जाहि सँ लोक सभ बुझैक जे ओ उपास कयने अछि। हम अहाँ सभ केँ सत्य कहैत छी, लोक बुझलक, ओहि सँ बेसी ओ सभ कोनो इनामक बाट बेकार ताकत। 17 मुदा अहाँ जखन उपास करी तँ तेल-कुड़ लिअ आ अपन मुँह-हाथ धोउ, 18 जाहि सँ लोक नहि बुझय जे अहाँ उपास कयने छी, बल्कि मात्र अहाँक पिता, जिनका केओ नहि देखि सकैत छनि, से बुझथि। एहि सँ अहाँक पिता जे गुप्त काज केँ सेहो देखैत छथि, से अहाँ केँ प्रतिफल देताह।
असली धन
(लूका 12:33-34; 11:34-36; 16:13)
19 “पृथ्वी पर अपना लेल धन जमा नहि करू जतऽ कीड़ा आ बीझ ओकरा नष्ट कऽ दैत अछि, और चोर सेन्ह काटि कऽ ओकर चोरी कऽ लैत अछि। 20 बल्कि अपना लेल स्वर्ग मे धन जमा करू, जतऽ ने कीड़ा आ ने बीझ ओकरा नष्ट करैत अछि, आ ने चोर सेन्ह काटि कऽ ओकर चोरी करैत अछि। 21 कारण, जतऽ अहाँक धन अछि ततहि अहाँक मोनो लागल रहत।
22 “शरीरक डिबिया आँखि अछि! जँ अहाँक आँखि ठीक अछि तँ अहाँक सम्पूर्ण शरीर इजोत मे रहत। 23 मुदा जँ अहाँक आँखि खराब भऽ जाय तँ अहाँक सम्पूर्ण शरीर अन्हार मे भऽ जायत, आ जँ अहाँक भितरी प्रकाश अन्हार बनि जाय तँ ई अन्हार कतेक भयंकर होयत!
24 “कोनो खबास दूटा मालिकक सेवा एक संग नहि कऽ सकैत अछि। कारण, ओ एकटा सँ घृणा करत आ दोसर सँ प्रेम, अथवा पहिल केँ खूब मानत और दोसर केँ तुच्छ बुझत। अहाँ सभ परमेश्वर आ धन-सम्पत्ति दूनूक सेवा नहि कऽ सकैत छी।
चिन्ता सँ मुक्ति
(लूका 12:22-31)
25
“एहि लेल हम अहाँ सभ केँ कहैत छी, अपना प्राणक लेल चिन्ता नहि करू जे हम की खायब वा की पीब, आ ने शरीरक लेल चिन्ता करू जे की पहिरब। की भोजन सँ प्राण, आ वस्त्र सँ शरीर बेसी मूल्यवान नहि अछि? 26
आकाशक चिड़ै सभ केँ देखू—ओ सभ ने बाउग करैत अछि, ने कटनी करैत अछि आ ने कोठी मे अन्न रखैत अछि, मुदा तैयो अहाँ सभक पिता जे स्वर्ग मे छथि से ओकर सभक पालन करैत छथिन। की अहाँ सभ चिड़ै सभ सँ बहुत मूल्यवान नहि छी? 27
चिन्ता कऽ कऽ अहाँ सभ मे सँ के अपना उमेर केँ एको घड़ी बढ़ा सकैत छी?†
28 “वस्त्रक लेल अहाँ चिन्ता किएक करैत छी? जंगलक फूल सभ केँ देखू जे ओ सभ कोन तरहेँ फुलाइत अछि। ओ सभ ने खटैत अछि, आ ने चर्खा कटैत अछि। 29 हम अहाँ सभ केँ कहैत छी जे, राजा सुलेमान सेहो अपन राजसी वस्त्र पहिरि कऽ एहि फूल सन सुन्दर नहि लगैत छलाह। 30 जँ परमेश्वर मैदानक घास, जे आइ अछि आ काल्हि आगि मे जराओल जायत, तकरा एहि तरहेँ हरियरी सँ भरल रखैत छथि, तँ ओ अहाँ सभ केँ आओर किएक नहि पहिरौताह-ओढ़ौताह? अहाँ सभ केँ कतेक कम विश्वास अछि!
31 “एहि लेल चिन्ता नहि करू जे हम सभ की खायब, की पीब वा की पहिरब। 32 कारण, एहि सभ बातक पाछाँ तँ परमेश्वर केँ नहि चिन्हऽ वला जातिक लोक सभ पड़ल रहैत अछि। अहाँ सभक पिता जे स्वर्ग मे छथि से जनैत छथि जे अहाँ सभ केँ एहि बात सभक आवश्यकता अछि। 33 बल्कि सभ सँ पहिने परमेश्वरक राज्य पर, आ परमेश्वर जाहि प्रकारक धार्मिकता अहाँ सँ चाहैत छथि, ताहि पर मोन लगाउ, तँ ई सभ वस्तु सेहो अहाँ केँ देल जायत।
34 “तेँ काल्हि की होयत तकर चिन्ता नहि करू, किएक तँ काल्हि अपन चिन्ता अपने कऽ लेत। आजुक लेल तँ अजुके दुःख बहुत अछि।


text:
द्वापर युग सऽ अखन धरि मनाओल जा रहल अछि भाए-बहिनक पाबनि सामा-चकेबा
मिथिला में भाए-बहिनक पाबनि सामा-चकेवा द्वापर युग सऽ चलैत आबि रहल अछी। भाए-बहिनक इ सबसऽ पैघ पाबनि छैक जे छैठक' परणा सऽ कार्तिक पूर्णिमा धरि मनाओल जाएत अछी। नौ दिनक अहि पाबनि में बहिन सब भाए लेल दीर्घायु आ संपन्नता केर मंगलकामना करैत छैथ। अहि पाबनि मादे एगोट द्वापर युगक पौराणिक कथा चहुदिस प्रचलित अछि जे निच्चा पढ़ि सकैत छी:
द्वापर युग में भगवान श्री कृष्ण के पोती श्यामा आ पोता शांभ के बीच अथाह स्नेह छलैक। श्यामा के वियाह ऋषि कुमार चारूदत्त सऽ होवाक पश्चात् ओ ऋषि-मुनि सभक सेवा लेल आश्रम जाएत-आबैत छलिह।
मुदा भगवान श्री कृष्ण के एगोट दुष्ट स्वभाव के मंत्री चुरक के इ नीक नै लागलनि आ ओ कृष्ण जीक कान भरनाइ शुरू केलक।
तकर परिणाम स्वरुप एकदिन तमसा कऽ भगवान श्री कृष्ण अपन पोती श्यामा के चिड़ै/पक्षि बनवाक श्राप दऽ देलखिन। इ देखि श्यामा के पति के रहल नै गेलनि आ महादेव के पूजि कऽ हुनका खुश करैत ओहो चिड़ै/पक्षि के रूप में आबि गेलाह। इ सब देखि भगवान श्री कृष्ण के पोता शांभ के रहल नै गेलनि आ ओ अपन भगवान श्री कृष्ण जीके पूजा-अर्चना शुरू कऽ देलखिन। भगवान श्री कृष्ण फेर खुश भऽ कऽ वरदान पूछलखिन त' शांभ अपन बहिन-बहिनोई के कम सऽ कम आठ दिन लेल मानव शरीर धारण करवाक वर मांगलैथ।
ताहि दिन सऽ आइ धरि सामा-चकेवा के आठ दिनक पूजाक' बाद नौवम् दिन जोताएल खेत में भसाओल जाएत छैक।
छैठक पारण दिन सऽ मिथिला में बहिन सब अपने सऽ बना कऽ या बाजार सऽ माटिक सामा-चकेवा, चुगिला (चुरक), वृंदावन, भमरा, सतभैया, बटतकनी, ढ़ोलिया, झांझी-कुकूर आदिके प्रतिमा खरीद बांसक चंगेरा में सजा कऽ गाम-टोल में एकजुट भऽ मैथिली लोकगीत संग सामा खेलाएत छैथ।
नौवम् दिन नवका कपड़ा पहिरा सामा लगाएत सबके नवका धानक चुड़ा आ दही खुवाएल जाएत छनि। लोकगीत सब द्वारा चुगिला के गरियाओल जाएत छैक आ कहबी छय जे चुगिला के गरिएला सऽ भाएक ओरदा बढ़ैत छैक।


text:
नई दिल्ली। गाम क गृहणी कए केंद्र सरकार दीपावली क सनेस देलक अछि। पेट्रोलियम मंत्रालय ग्रामीण इलाका मे रसोई गैस कनेक्शन बढ़ेबाक उद्देश्य स बहुप्रतीक्षित राजीव गांधी ग्रामीण एलपीजी वितरक स्कीम लांच करि देलक अछि। स्कीम क पहिल चरण मे आठ राज्य मे 1200 एजेंसी खोलल जा रहल अछि। एहि मे सबस बेसी उत्तर प्रदेश मे 290 जखन कि 251 एजेंसी क संग बिहार दोसर स्थान पर अछि।
स्कीम लांच करैत पेट्रोलियम मंत्री मुरली देवड़ा कहला जे एक वितरक एजेंसी महीने मे 600 सिलेंडर क रीफिलिंग क सकत। बाद मे एकर क्षमता कए बढ़ाकए 1500 सिलेंडर तक कैल जा सकैत अछि। एजेंसी जहि व्यक्ति क नाम पर खोलल जाइत ओकर चयन क लेल काफी पारदर्शी तरीका अपनाउल जाइगा। एकरा लेल सबहक सामने लाटरी क व्यवस्था अपनाउल जा रहल अछि। एजेंसी जहि गाम मे होयत, ओतहि कए लोक कए एकर वितरक नियुक्त कैल जाइत। एजेंसी पति-पत्नी क नाम पर देल जाइत।
ग्रामीण कए एहि एजेंसी स गैस सिलेंडर प्राप्त करबा लेल स्वयं एजेंसी क गोदाम तक जाइ पड़त। घर-घर सिलेंडर डिलीवरी करबाक झंझट एहि लेल नहि राखल गेल अछि जे एहि स वितरक क लागत बढि़ जाइत। वितरक कए केवल दू व्यक्ति कए बतौर कर्मचारी रखबाक मंजूरी देल गेल अछि। एक चौथाई एजेंसी एससी आ एसटी क लेल, जबकि इतबे रक्षा श्रेणी या शारीरिक तौर पर अक्षम व्यक्ति या खेल कूद मे विशेष उपलब्धि वाला व्यक्ति क लेल आरक्षित रखल गेल अछि।


text:
जार्ज अपन दल क बिहार मे जबर्दस्त सफलता पर जदयू अध्यक्ष शरद यादव आ मुख्यमंत्री नीतीश कुमार स अनबन क कारण उत्साहित हेबा लेल तैयार नहि छथि। एतबा धरि जे जार्ज अपन सरकार क पीठो थपथपेबा लेल तैयार नहि छथि। जार्ज कहैत छथि -‘हमरा किछु नहि कहबाक अछि।Ó बिहार मे नीतीश कुमार क नेतृत्व वाला सरकार क कामकाज पर ओ कहैत छथि- हमरा लग लोक अबैत अछि आओर कहैत अछि जे ओकर काज नहि भ रहल छैक। एहि दिशा मे सरकार कए काज करबाक चाही, से दिखाबा मे नहि आबि रहल अछि।
नई दिल्ली। लोकसभा चुनाव मे राष्ट्रीय जनतांत्रिक गठबंधन क हारि बकवासबाज आ धंधेबाज क कारण भेल। इ आकलन ककरो आओरक नहि स्वयं राजग क संयोजक जार्ज फर्नाडिस क छी। जार्ज क कहब अछि- ‘जे लोक एनय-ओनय चिलपिल करैत रहैत छथि आओर राजनीति कए धंधा बना लेने छथि ओकरे कारण राजग क हारि भेल आ यूपीए आगू निकलि गेल। देश क वरिष्ठ नेता मे शुमार जार्ज एहि गन स सहमत छथि जे राजग क पराजय मे भाजपा क नकारात्मक प्रचार, मनमोहन सिंह पर व्यक्तिगत आक्षेप आ वरुण गांधी प्रकरण क विशेष योगदान रहल। एहि संबंध मे हुनकर कहब छल जे एहन नहि हेबाक चाही। जार्ज फर्नाडिस जदयू स बगावत करि कए मुजफ्फरपुर स लोकसभा चुनाव लड़लाह आ जमानत तक गवां बैसलाह। एकरा ओ अपन आकलन क गलती मानैत छथि। ओतहि अपन दल क बिहार मे जबर्दस्त सफलता पर जदयू अध्यक्ष शरद यादव आ मुख्यमंत्री नीतीश कुमार स अनबन क कारण उत्साहित हेबा लेल तैयार नहि छथि। बिहार क 40 मे स 20 सीट पर जदयू आ 12 पर भाजपा जीतल अछि। एहि जीत पर जार्ज कहैत छथि -‘हमरा किछु नहि कहबाक अछि।Ó एतबा धरि जे जार्ज अपन सरकार क पीठो थपथपेबा लेल तैयार नहि छथि। बिहार मे नीतीश कुमार क नेतृत्व वाला सरकार क कामकाज पर ओ कहैत छथि- हमरा लग लोक अबैत अछि आओर कहैत अछि जे ओकर काज नहि भ रहल छैक। एहि दिशा मे सरकार कए काज करबाक चाही, से दिखाबा मे नहि आबि रहल अछि। बिहार क मुख्यमंत्री नीतीश कुमार आ शरद यादव जॉर्ज फर्नाडिस कए हुनकर बैस आ सेहत कए देखैत लोकसभा चुनाव लड़बा स मना करैत रहथिन आ राज्यसभा सदस्य बनबाक पेशकश केने रहथिन। मुदा जार्ज नहि मानलाह। एहि संदर्भ क बारे मे फर्नाडिस कहला जे राज्यसभा मे कहियो नहि जाइब। मरैत दम तक नहि जाइब। जार्ज अपन इ दावा करैत-करैत हांफय लगलाह। आब ओ धाराप्रवाह नहि बाजि सकैत छथि, ताहि चुप भ गेलाह।


text:
राजेश राय, मुंबई। जुन २९, २०१५. मैथिली जिन्दाबाद!!
दहेज मुक्त मिथिलाक संरक्षक पंडित धर्मानन्द झा केर ५१वाँ जन्मदिवस पर आयोजित ‘कार्यकर्ता सम्मेलन’ आ ‘विरार महानगरपालिकाक वसई क्षेत्र सँ विजेता मैथिलानी पुतुल रविन्द्र झा केर सम्मान’ एवं ‘जन्मदिवस समारोह’ केर संयुक्त आयोजन काल्हि २८ जुन जरी मरी माता मन्दिर मे संपन्न भेल अछि।
एहि समारोह मे समूचा मुंबई सँ आमंत्रित विशिष्ट समाजसेवी आ समर्पित मैथिली-मिथिला अभियानी लोकनि केँ आमंत्रित कैल गेल छल। मैथिली दर्पणक संपादक आ समाजसेवी सह मैथिली-मिथिला अभियानी कृष्ण कुमार झा ‘अन्वेषक’ संग दहेज मुक्त मिथिला राष्ट्रीय अध्यक्ष पंकज झा केर संयुक्त संचालन मे, रौशन मिश्र केर उद्घोषणा सँ प्रारंभ एहि कार्यक्रम मे वक्ता लोकनि अपन-अपन भावना व्यक्त केलनि।
मैथिलक एकजुटता सँ राजनैतिक, सामाजिक, धार्मिक, सांस्कृतिक, बौद्धिक, आर हर तरहक विकास करैत विभिन्न चुनौती केर सामना सेहो सहजहि कैल जा सकैत छैक यैह विषयक इर्द-गिर्द वक्ता लोकनिक संबोधन भेल। दहेज मुक्त मिथिला माँगरूपी दहेजक प्रतिकार आ स्वेच्छाचारिताक संग स्वच्छ वैवाहिक संबंध निर्माण हेतु जाहि तरहें सगरो मुंबई मे अभियान संचालित करैत छथि, परिणामस्वरूप ८०% विवाहदान आब वर-कनिया पक्ष स्वच्छन्दता सँ बिना कोनो माँगरूपी दहेजक चाप मे करय लागल छथि से उपलब्धिमूलक होयबाक भावना रखैत राष्ट्रीय अध्यक्ष पंकज झा भविष्य मे आरो सुदृढ अभियान संचालन वास्ते कार्यकर्ता सबकेँ आरो बेसी एकजुट आ समर्पित होयबाक आह्वान केलनि। तहिना संरक्षक पंडित धर्मानन्द झा जिनक जन्मदिवस पर ई कार्यक्रमक आयोजन कैल गेल छल ओ अपन संकल्प किछु एहि तरहें सभाक समक्ष रखलनि:
अहाँ जनैत छी हिनका!
५१ वर्ष पूर्व एहि धरा पर आयल छला!
अनने छला अपन नसीब एहन जे खाली छल!
कष्ट काटिकय माय पोसने छली!
जाबत बात किछु बुझि सकितैथ,
माय चलि बसली!
आब हम-अहाँ भेट गेलियैन,
ताहि सँ जीवन चंगा मानैथ!
“माँ सेहो बेटी छली, पत्नी सेहि किनको बेटी छथि,
अहुँक बेटी किनको पुतोहुरूपा बेटिये छथि!
हम ठानि लेलहुँ अछि जे बेटीकेँ कष्ट नहि देबैक,
बेर-बेर एहि धरती पर जन्म लेबैक,
आइ हमर जन्मदिन अछि,
आशीर्वादक आकाँक्षी छी,
दहेज मुक्त मिथिला लेल आवाज चाहैत छी!!”
– पंडित धर्मानन्द झा, मुंबई
निश्चित रूप सँ पंडित धर्मानन्द झा अपन सर्वस्व समाजसेवा आ खासकय बेटीधनक सम्मान मे न्योछाबड़ करबाक अनेको उदाहरण ठाढ केलनि अछि। दहेज मुक्त मिथिला संग २०१२ ई. निज जानकी दिवस समारोह, सौराठ सँ जुड़ैत हिनक प्रतिबद्धता सँ अभियान सकारात्मक दिशा मे संचालित होइत रहल अछि। हालहि मधुबनी जिलाक ग्रामीण क्षेत्र मे सेहो द्विदिवसीय जागरण कार्यक्रम करैत गामक बेटी सबमे दहेज-लोभी विरुद्ध संगठित होयबाक प्रेरक प्रशिक्षण देबाक कार्य पंडित धर्मानन्द झा केर नेतृत्व मे संभव भेल छल। तहिना सामाजिक संजाल फेसबुक पर हिनक समर्पण देखय योग्य अछि, भोरे सुति उठि बेटी बचेबाक चिन्तन सँ भरल संवाद संचरण करैत दिन-राति केवल एक चिन्ता जे हमर मिथिला दहेजरूपी दानव सँ कोना मुक्त होयत, ई हिनक विशिष्ट पहिचान बनि गेल अछि। दहेज मुक्त मिथिलाक महाराष्ट्र अध्यक्ष धर्मेन्द्र झा आ संपूर्ण कार्यकर्ता हिनका स्नेह आ आदर सँ ‘गुरुजी’ कहैत छन्हि, कार्यकर्ताक भाव हिनक समर्पण सँ एतेक उत्साहित आ आह्लादित रहैत अछि जेकरा शब्द मे वर्णन करब संभव नहि अछि।
कार्यक्रम मे मुख्य रूप सँ श्रीमती पुतुल रविन्द्र झा केर वसइ (विरार) सँ चुनाव जितबाक आ मैथिल केर राजनैतिक अधिकार स्थापित करबाक ऐतिहासिक उपलब्धि पर केन्द्रित रहल। वक्ता लोकनि वसइ केर उपलब्धिक बखान करैत पं. धर्मानन्द झा केँ बधाई दैत दहेज मुक्त मिथिला केर अभियान सँ मैथिल एकताक नींब पड़बाक बात कहैत रहला। माया नगरी मुंबई मे मिथिला-मैथिलीक दिग्गज अभिभावक एस. सी. मिश्रा, नवभारत टाइम्स केर मुनिन्द्र झा, खबड़ें आजतक केर राजेश मिश्र, संस्कार मिथिला केर कार्यकर्ता लोकनि, दमुमि सहित विभिन्न मैथिली-मिथिला अभियानक सहचर राम नरेश शर्मा, वी. एन. झा, नमो नारायण मिश्र, विजय मिश्र, प्रकाश कमती, रौशन मिश्र, सगुन मिश्र, आशुतोष ठाकुर, जीत मोहन, राजेश राय सहित करीब ५०० लोकक सहभागिता छल।
दहेज मुक्त मिथिलाक अभियानक स्वागत करैत श्रीमती एस. सी. मिश्रा जी कहली जे जौं एहि अभियान मे महिलाक सहभागिता बढ तऽ ओ दिन दूर नहि जे समाज केँ एहि रोग सँ मुक्त देखब। एहि लेल दहेज मुक्त मिथिलाक प्रयास सराहनीय अछि। तहिना स्वयं श्री एस. सी. मिश्रा जी सेहो अभियानक प्रशंसा करैत कहला जे हम एहि अभियान केँ हर संभव मदद करैक लेल सतत प्रयास करब। पत्रकार के. के. झा अपन अभिव्यक्ति मे दमुमि केर प्रयास केँ आजुक समय मे समाजक कैन्सर समान खतरनाक रोग सँ लड़बाक महा-औषधिक नाम देलनि। प्रो. कृष्ण कुमार झा ‘अन्वेषक’ कहलनि जे एहि अभियान केँ एहि स्तर तक पहुँचेनिहार प्रवीण नारायण चौधरी केँ जतेक बधाई दी ओ कम होयत, कारण जे आजुक भाग-दौड़क जिनगी मे एहि अभियान लेल स्वयं समय निकालिकय नेपाल-भारतक विभिन्न भाग मे यात्रा करैत युवातुर केँ प्रेरित – उत्साहित करैत छथि, लगातार ३ वर्ष सँ कतेको जगह पर एहि अभियानक प्रचार करैत समाज सँ जाग्रत होयबाक आह्वान करैत छथि।
काल्हिक कार्यक्रम मे दहेज मुक्त मिथिलाक संरक्षक पं. धर्मानन्द झा केर जन्म दिन पर विशेष रूप सँ आयोजित छल। पंडित धर्मानन्द झा सबहक बधाई प्रति आभार प्रकट करैत सब युवा सँ संकल्प लैत समाज केँ दहेजक बीमारी सँ मुक्त करबाक उपहार मंगलैन। एहि अवसर पर राजेश राय द्वारा कुर्सों विद्यापति समारोह मे राम सेवक ठाकुर केर पठित-रचित कविता “मानल जे धिया छथि सीता स्वरूपा, तऽ कोइखे मे माहुर खुआयल कियै जाइत छै’ केर पाठ केलनि। एहि कविताक एक-एक शब्द सुनि दर्शक दीर्घा रोमांचित-प्रेरित होइत समूह मे अपन जगह पर ठाढ भऽ के कविताक संग ताली बजबैत राजेश राय केर उत्साहवर्धन केलनि आ मानू जे मौन संकल्प लेलनि जे कन्या भ्रूण हत्या समान घोर पाप कदापि नहि करब।
नव-निर्वाचित नगरसेविका पुतुल रविन्द्र झा दहेज मुक्त मिथिला द्वारा सम्मानित भेला पर अत्यन्त प्रसन्न होयबाक बात कहली। ओ ईहो कहली जे ओ एहि अभियानक संग सदिखन रहती। अन्त मे दहेज मुक्त मिथिलाक राष्ट्रीय अध्यक्ष पंकज झा केर तरफ सँ एक निर्धन मेडिकल छात्रा सुश्री पूजा चौधरी केँ ५००१/- टाकाक नकद सहयोग कैल गेल। विदित हो जे पूजा अपन आर्थिक विपन्नताक कारण मेडिकल समान उच्च शिक्षा लेबा मे असमर्थ होयबाक बात केने छली आ दमुमि द्वारा हुनका हर तरहक सहयोग करबाक वचनबद्धता प्रकट कैल गेल छल। अन्त मे पुन: आपसी प्रेम आ भाइचारा सदैव सब कियो मिलि-जुलि निर्वाह करबाक प्रण करैत प्रीति भोज उपरान्त अपन-अपन गन्तव्यक दिशा मे प्रस्थान केलनि।
एहि तरहक कार्यक्रम सँ प्रवास पर मैथिल जनमानस सदिखन उर्जान्वित आ सुसंगठित होयबाक सत्य केँ अनुसरण कय पबैत छथि। मिथिलाक सुसभ्य सामाजिक समरसता आइ भले अपन खास जमीन पर कूराजनीतिक माहौल सँ छहोंछित कियैक नहि हो, मुदा प्रवास पर अपना केँ सबल-संगठित रखबाक कार्य एहि तरहक मेल-मिलाप सँ होइत रहल अछि। विदित हो जे मैथिली महायात्रा आ मैथिली जिन्दाबाद सेहो यैह अभियान दहेज मुक्त मिथिला सँ जन्म लेलक जे आइयो कोनो-न-कोनो रूप मे संचालित भऽ रहल अछि।
*


text:
१३ सितम्बर २०२१ । मैथिली जिन्दाबाद!!
तेसर मिथिला लोक सांस्कृतिक महोत्सव एवं चलचित्र दिवसक भव्य आयोजन
प्रिती झा, जनकपुरधाम, भादव २७ गते।
विजय लक्ष्मी मिडिया फाउन्डेशनक आयोजनमे यैह आसिन १ गते धनुषाक सपहीमे तेसर मिथिला लोक सांस्कृतिक महोत्सव एवं चलचित्र दिवसक भव्य आयोजन कयल जा रहल अछि । पूर्व उपप्रधानमन्त्री एवं परराष्ट्रमन्त्री माननीय रघुबीर महासेठ जीक प्रमुख आतिथ्य एवं महिला बालबालिका तथा जेष्ठ नागरिक मन्त्री जुली कुमारी महतोक विशिष्ट आतिथ्यमे होबय जा रहल एहि महोत्सवमे मिथिलाक हेराइत जा रहल कला-संस्कृति प्रस्तुत करबाक संग विभिन्न स्रष्टाक व्यतित्व सभक स्वागत एवं सम्मान करबाक कार्यक्रम रहबाक जनतब विजय लक्ष्मी मिडिया फाउन्डेशनक मैनेजिङ डाईरेक्टर संतोष लाल दास देलनि । एहि कार्यक्रमक प्रमुख वक्ता लोकनि रिद्धिसिद्धि सिमेन्ट एवं सौर्य सिमेन्टक ब्रान्ड म्यानेजर अनुज महत, साहित्यकार एवं दहेज मुक्त मिथिलाक संचालक प्रवीण नारायण चौधरी, नेपाली फिल्मक डाईरेक्टर यादव भट्टराई सहितक व्यक्तित्व सभ मिथिला लोकक कला आर चलचित्रक दशा दिशा एवं दुर्दशाक सम्बन्धमे अपन विचार रखता । संगहि एहि कार्यक्रममे मिथिलाक लोक कोकिला एवं मिथिला रत्नसँ सम्मानित रश्मि रानी, वरिष्ठ हास्यकलाकार जीवछ दास, मिथिलाक सुप्रसिद्ध हास्यसम्राट रामनारायण ठाकुर, चलचित्र विकास एवं लोक सञ्चार बोर्ड प्रदेश नं. २ केर अध्यक्ष धर्मेन्द्र मरबैता सहितक व्यक्तित्व लोकनिक सहभागिता होयबाक बात फेस्टिवल डाईरेक्टर संतोष लाल दास द्वारा जानकारी करायल गेल । संगहि एहि कार्यक्रममे मुख्य प्रायेजकक रूपमे आईचर ट्रैक्टर रहल अछि आर सहप्रायोजकक रूपमे सौर्य सिमेन्ट, रिद्धिसिद्धि सिमेन्ट रहल अछि । सँगहि बैनर स्पोन्सरक रूपमे डिश होम, फाईबर नेट, सीताराम सप्लायर्स रहल अछि । बढैत आधुनिक युगमे अपन कला-संस्कृतिसँ दूर भऽ रहल हमरा सभक समाज आ एकर नव युवा पुस्त केँ अपन कला-संस्कृति प्रति जिम्मेदार बनेबाक वास्ते विजय लक्ष्मी मिडिया फाउन्डेशनद्वारा चलायल गेल अपन अभियान अन्तर्गत एहेन महोत्सवक आयोजना कयल गेल अछि आर आगामी दिनमे सेहो कयल जेबाक बात दासजी बतेलनि । विदित हो जे ई तेसर बेरुक आयोजन थिक जे प्रदेश २ केर अलग-अलग स्थान पर सिलसिलेवार ढंग सँ आयोजित होइत आबि रहल अछि ।


text:
अपने क' बता दी कि जमीन पर जबरन कब्जा करबाक आरोपक बाद आयल कोर्टक आदेशानुसार 33 लोगक खिलाफ दानापुर थाना मे एफआईआर दर्ज कराओल गेल अछि।
तेजस्वी यादव ट्वीटक माध्यम सँ कहलनि कि केंद्रीय मंत्री गिरिरीज सिंह द्वारा 2 एकड़ 56 डिसिमल जमीन पर जबरन कब्जा करबाक आरोप मे पटना व्यवहार न्यायालय केँ आदेशानुसार दानापुर थाना मे (कांड संख्या 54/2018) एफआईआर दर्ज कायल गेल अछि। एहेन मंत्रीक घर करोड़ों टाका कैश सेहो बरामद कायल गेल छल मुदा तैयो ओ ईमानदार छथि।
तेजस्वी यादव मुख्यमंत्री नीतीश कुमार सँ सेहो सवाल केलनि आओर पुछलनि कि आब अहाँ इस्तीफा देब? नीतीश जी, अहाँक नाकक नीचा अहाँक दुलरुआ सहयोगी दल के वरिष्ठ नेता आओर केंद्रीय मंत्री गिरिराज सिंह ने लगभग 3 एकड़ गरीबक जमीन पर जबरन कब्ज़ा क' लेना छथि।


text:
New Delhi || January 15, 2021
भारत और नेपाल के बीच जारी तनाव के बीच नेपालक विदेश मंत्री प्रदीप ज्ञावली, भारत के विदेश मंत्री डॉ एस जयशंकर के संग एक संयुक्त आयोग के बैठक (JCM) के लेल दिल्ली में आयल छैथ। नेपाल के विदेश मंत्री नेपाल में एक टीकाकरण अभियान सुनिश्चित करबाक लेल कोरोना वायरस संधि प्राप्त करबाक लेल एक महत्वपूर्ण एजेंडा संग दिल्ली पहुँचल छैथ।
सूत्र के अनुसार काठमांडू में ई मानल जा रहल अछि जे भारत में बनल टिका नेपालक लोग सभक लेल बेसी उपयुक्त रहत और समान जलवायु परिस्थिति सब के देखैत स्टोरेज और ट्रांसपोर्टेशन सेहो सरल रहत। चीन स टिका के सोर्सिंग के बारेमे पूछला पर सूत्र के कथन छैन जे ई व्यावहारिक और लागत प्रभावी नहीं रहत। ” अंत में नेपालक टीकाकरण के सफलता पूर्वक पूरा करबाक हेतु अपना सबके भारते स मदद लेब पड़त। हम भारत स ई उम्मीद करैत छी जे हमरा सबके लेल टिका उपलब्ध होयत। भारत के लेल जे उपयुक्त अछि से नेपालक लेल सेहो उपयुक्त अछि। अहि मोर्चा पर हम सब उत्पादक स सहयोग के उम्मीद करैत छी” अधिकारी कहला।
नेपालक फ्रंटलाइन श्रमिक सब के लेल टिका के शुरुआती 12 मिलियन खुराक अनुरोध केल गेल अछि। बाद में काठमांडू के आम जनता के लेल सेहो टिका के मांग केल जायत। नेपाल टिका के पहिल बैच के मैनेजमेंट के लेल तैयार अछि, जे की श्रोत में आयत। सूत्र के मुताबिक अगर भारत टिका के सस्ता कीमत पर उपलब्ध करबैत अछि, त ई द्विपक्षीय संबंध के “सकारात्मक” रूप स प्रभावित करत।


text:
— कीर्ति नारायण झा
मिथिला केर पेट भरय बला पावैन चौरचन जाहि में पुरुकिया, ठकुआ इत्यादि पकवान केर ढेर लागल रहैत अछि। भादव मास के शुक्ल पक्ष के चतुर्थी अर्थात चौठ तिथि में साँझ पङला पर चौठ चन्द्र केर पूजा होइत छैन्ह। पुराण केर अनुसार एहि दिन चन्द्रमा के कलंक लागल छलनि ताहि कारण सँ चन्द्रमा के दर्शन कयला सँ कलंक लगैत अछि। मिथिला मे एकर निवारण हेतु रोहिणी केर संग संग चतुर्थी चन्द्रक पूजा कयल जाइत अछि। स्कंद पुराण केर अनुसार एक बेर भगवान कृष्ण के मिथ्या कलंक लागल छलनि ओ एहि वाक्य सँ मुक्त भेलाह ब्रम्ह वैवर्त पुराण, अध्याय – ७८,”सिंहः प्रसेन मवधीत, सिंहो जाम्बवता हतः। सुकुमारक! मा रोदीः, तव एष स्यमन्तकः।। अर्थात्” हे सुंदर राजकुमार। एहि मणि के लेल सिंह प्रसेन के मारलन्हि आ जाम्बवान् ओहि सिंह के संहार कयलनि। अहाँ जुनि कानू। आब एहि स्यमन्तक मणि पर मात्र अहीं केर अधिकार अछि” एकटा अन्य कथा केर अनुसार एक बेर गणेश भगवान के देखि चन्द्रमा हँसि देलखिन्ह। एहि पर गणेश जी तमशा क चन्द्रमा के श्राप देलखिन्ह जे, जे अहाँ के देखत ओ कलंकित भऽ जाएत। तखन चन्द्रमा गणेश जी केर पूजा कयलनि आ तखन प्रसन्न भऽ क गणेश जी कहलथिन्ह जे अहाँ निष्पाप छी। जे व्यक्ति भादव शुक्ल चतुर्थी कऽ अहाँक पूजा कऽ “सिंह प्रसेन वला मन्त्रक संग अहांक दर्शन करताह हुनका मिथ्या कलंक नहि लगतैन्ह आ हुनकर सभ मनोरथ पूर्ण हेतैन्ह। मंत्र पढैत दर्शन करवा काल हाथ में फल अवश्य रहवाक चाही ते अपना सभक ओहिठाम दर्शन करवा काल नारियल, टाभ नेवो, सेब संतोला इत्यादि हाथ में ल क लोक चन्द्रमा केर दर्शन करैत छथि। चन्द्रमा के देखवाक काल कोनो आवश्यक नहिं छैक जे मंत्र संस्कृत में पढी ओना संस्कृत देव भाषा थिकैक मुदा सभ संस्कृत मे मंत्रोच्चारण नहिं कऽ सकैत अछि तऽ हमरा मोन पड़ल जे हमरा घर लग छकौड़ी मंडल के घर रहैक, ओकर माय चन्द्रमा के डाली चढेबाक काल कहै जे हे चन्दा। नारियल लियअ। पुरुकिया लियअ, दैलपूरी लियअ इत्यादि।कहवाक तात्पर्य ई जे मंत्र सँ बेसी भाव केर महत्व होइत छैक।
स्कंद पुराण मे वर्णित तथ्य केर अनुसार एक दिन नारद जी पृथ्वी लोक के भ्रमण करैत जगतपति श्री कृष्ण सँ भेंट भ गेलैन्ह। चिन्ता मग्न भगवान श्रीकृष्ण के देखि नारद जी चिंताक कारण पूछलथिन्ह त कृष्ण उत्तर देलखिन्ह जे हम बेर बेर मिथ्या अपवाद सँ पीङित भ रहल छी ताहि पर नारद जी कहलथिन्ह जे प्रभु अपने निश्चित रूप स भादव मास के शुक्ल चतुर्थी दिन चन्द्रमा के देखने हेवैन्ह तेँ ई बेर बेर मिथ्या कलंक लागि रहल अछि। भगवान कृष्ण नारद सँ पूछलथिन्ह जे चन्द्र दर्शन सँ कियए दोष लगैत छैक। तखन नारद जी स्पष्ट कयलनि जे चन्द्रमा प्राचीन काल में भगवान गणेश जी द्वारा अभिशप्त भेलाह। कृष्ण पूछलथिन्ह जे गणेश जी किऐक श्राप देलखिन्ह तँ नारद जी कहलथिन्ह जे एक बेर त्रिदेव ब्रम्हा विष्णु महेश पत्नीक रुप मे अष्ट सिद्धि आओर नवनिधि के स्वामी श्री गणेश कें पुष्प अर्पण कऽ प्रार्थना कयलनि। गणेश प्रसन्न भऽ तीनू के सृजन, पालन आओर संहार कार्य के लेल आशीर्वाद देलथिन्ह। ओही समय मे चन्द्रमा अपन सुन्दरता के मद सँ चूर भऽ भगवान गणेश जी महाराज केर उपहास केलखिन। गणेश जी क्रोधित भय श्राप देलखिन्ह जे अहां जाहि सुन्दरता पर एतेक इतरा रहल छी। आई सँ जे कियो अहाँ के देखत ओ कलंकित भ जाएत। चन्द्रमा एहि कठोर श्राप सँ मलीन भऽ गेलाह। देवता लोकनि मे हाहाकार मचि गेल। सभ ब्रम्हा लग गेलाह। निर्णय भेल जे सभ मिलि गजानन केर पूजा करू। वेएह कोनो रास्ता देखताह। चन्द्रमा गणेश चतुर्थी दिन मंगलमूर्ति भगवान गणेश जी केर पूजा केलाह। गणेश बाल रूप दर्शन देलथिन्ह आ चन्द्रमा के कहलखिन्ह जे अहाँ बरदान माँगू आ चन्द्रमा शापमुक्त होयबाक बरदान मंगलखिन आ गणेश जी एवमस्तु कहि स्पष्ट केलखिन जे हमर श्राप व्यर्थ नहि जायत किन्तु शुक्ल पक्ष मे पहिल उदितकाल मे अहांक दर्शन शुभकारी होयत आ भादो शुक्ल पक्ष मे अहांक दर्शन जे करताह हुनका लान्छना लगतैन्ह परन्तु जँ ओ सिंह प्रसेन वला मन्त्र पढि कए जे दर्शन करताह आ ओहि दिन हमर पूजा करताह हुनका दोष नहि लगतैन्ह। श्री कृष्ण नारद के कथा सँ प्रेरित भऽ गणेश चतुर्थी व्रत के अनुष्ठान कयलाह तखन ओ कलंक मुक्त भेलाह आ ताहि दिन सँ समस्त मिथिला में चौरचन पावनि केर परम्परा आबि रहल अछि। जय मिथिला 🙏🙏🙏


text:
नवका- पुरनका लेख सर्च करु...
कतहुं बाढि कतहुं सूखा
मानसून आएल मुदा बिहारक जमीन सूखले रहि गेल. जेहि सावन मे गाम-घर....बाध-वन... खेत-खलिहान पानि सं डूबल रहैत छल...आई काल्हि सावन मे ओ जमीन सूखल अछि. खेत पानि के बिना फांटि रहल अछि. पानि नहि होए के कारण धान के रोपनी नीक सं नहि भs पाएल.
लोक सभ माथा पर हाथ दs आकाश दिस ताsकि रहल छथिन्ह जे हे इंद्र भगवान कोनो तरहे कृपा करिऔं. एहि बेर त एहन अछि जे जतेक पानि होएत अछि ओकर आधो नहि भेल अछि. भीषण गर्मी सं पोखर–डबरा सभ सूखा रहल अछि. किसान भाई सभ के मुंह पर पपरी जमल जा रहल छनि.
राज्य मे एहि हाल के देखि सरकार सेहो परेशान अछि. चुनाव के समय अछि... लोक परेशान तं ओकर असर सरकार पर पड़ि सकैत अछि. सभ जिला के अधिकारी सभ सं सूखा के बारे मे रिपोर्ट मांगल गेल अछि. कहल जा रहल अछि जे 38 मे सं 26 जिला के सूखाग्रस्त घोषित कएल जा सकैत अछि...एहि पर विचार चलि रहल अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text: नई दिल्ली। वरिष्ठ पत्रकार शिवनाथ झा कहलथि अछि जे मैथिली क विकास मे महिलाक आगू भेनाई एकटा शुभ संकेत अछि। झा सोमदिन प्रेस क्लब ऑफ इंडियाक सभागार मे मैथिलीक पहिल इ पेपर क लोकार्पण करबाक बाद सभा कए संबोधित करैत छलाह। श्री झा कहलथि जे आइ बहुत कम लोग अछि जे मिथिला-मिहिर देखने अछि। मैथिली भाषा मे अखबार एकटा सपना रहल जे आइ पूरा भ रहल अछि। ओ कहलथि जे महिला लोकनि कए इ प्रयासक अभिनंदन करबाक चाही। मैथिली एकटा समृद्ध भाषा अछि, मुदा पूंजीक अभाव क कारण एहि भाषा मे अखबार नहि निकली सकल छल। इंटरनेटक माध्यम से पूंजीक आवश्यकता कम भ गेल अछि आ एहन मे मैथिलीक अखबार हमरा लोकनि कए सामने अछि। हमरा पूरा विश्वास अछि जे समाद मिथिलाक आवाज त बनबे करत एकर संग-संग इ देश कए पत्रकारिता मे अपन अलग पहचान कायम करत। श्री झा कहलथि जे समाद एकटा शुरुआत करि देलक अछि, आब एकरा एकर लक्ष्य तक पहुंचेबा लेल हमरा सब कए अपन-अपन योगदान देबाक चाही। हम आशा करैत छी जे समाद हमरा लोकनि लेल अभिव्यक्तिक सशक्त माध्यम बनत।


text:
पटना । विशेषज्ञ लोकिन सीएम नीतीश कुमारक ओहि बातक समर्थन केलनि अछि जाहि में सीएम नीतीश कुमार कहने छलाह जे फरक्का बराजक कारणे गंगा नदी मे जलप्रवाह घटल अछि आ थाल बढ़ल अछि । विशेषज्ञ लोकिनक अनुसार तुरंत एकर समीक्षा कयल जेबाक चाही। मैग्सेसे पुरस्कार सं सम्मानित आ जलपुरुषक नाम सं चर्चित राजेंद्र सिंह फरक्का बराज कए हटेबाक बात कहैत कहलनि जे एखन तक कए अध्ययनक अनुसार फरक्का बिहारक लेल अशुभ अछि । ई एकटा अभिशाप अछि । जेकरा हटेबाक आवश्यकता अछि । हुनका अनुसारे जा धरि एकरा नहि हटाओल जायत ता धरि हमरा लोकनि आगा नहि बढि सकैत छी ।
बिहार जल संसाधन विभाग द्वारा अविरल गंगा पर आयोजित एकटा अंतरराष्ट्रीय सेमिनार कए संबोधित करैत श्री सिंह कहलनि जे हमरा लोकनि एखन धरि फरक्का बराजक इंजीनियरिंग आ तकनीकी पक्ष पर बहुत रास चर्चा केलोंउ । मुदा एकर दोसर पक्ष अर्थात पयार्वरण, सांस्कतिक, प्राकतिक आ अध्यात्मिक पहलू पर चर्चा सेहो कैल जेबाक आवश्यकता अछि ।
सेमिनार कए संबोधित करैत पयार्वरण विशेषज्ञ हिमांशु ठक्कर सेहो कहलनि जे 42 साल पुरान फरक्का बराजक तुरंत समीक्षा कएल जेबाक चाही । समर्थन करैत ओ दावा केलनि जे ई बराज सिंचाई, पनबिजली आ जलापूर्ति सहित अन्य उद्देश्यक पूर्ति करबा मे असफल रहल अछि। अमेरिका मे हरेक 20 साल पर बराजक समीक्षा कयल जाएत अछि ।
ठक्कर नई दिल्ली स्थित नदी आ डैम, नदी आ जनताक दक्षिण ऐशिया नेटवर्कक संयोजक छथि । ओ कहलिन जे फरक्का बराज कए कोलकाता बंदरगाह स जहाजक परिचालन कए बना रखबा लेल कयल गेल छल ।
श्री ठक्कर कहलनि जे फरक्का बराजक कारणे बिहार मे बाढि आर बसी प्रचंड बनि गेल अछि । एकरा रहैत गंगाक अविरल प्रवाह संभव नहि अछि । मानसूनक समय बिहार मे बाढिक समस्याक निदान लेल फरक्का बांध कए खोलबाक सुझाव देलनि ।


text:
मिथिला प्रकृतिपूजक संस्कृति रहल अछि। ई इलाका शाक्त साम्प्रादाय क इलाका रहल अछि। जे साम्प्रदाय सबसे पहिने महिलाक महत्व कए चिन्हलक आओर उपासना क अधिकार टा नहि बल्कि पुरोहित क काज मे सेहो महिला क सहभागिता शामिल केलक । सनातन हो, बौद्ध हो वा फेर जैन, मिथिलाक महिला सब ठाम अपन एकटा खास महत्व रखैत छथि। हम आम तौर पर सीता, गार्गी, आओर मैत्री क चर्च करैत छलहूँ, मुदा ठेरिका, मल्लिनाथा आओर बौद्ध धर्म वा जैन धर्म मे मिथिलानी कए नजरअंदाज कए दैत छी। एना नहि अछि, जैन धर्मांवली क 19म तीर्थंकर मिथिला क बेटी छलीह। बौद्ध धर्म मे सेहो मिथिलाक कईकटा बेटी अपन महत्वपूर्ण जगह बनेलीह। जतय धरि सनातन धर्म क सवाल अछि न्याय, धर्म आ साहित्य आदि विषय पर मिथिलाक बेटी क अपन एकटा अलग नजरिया हमेशा देखबा लेल भेटैत अछि । मिथिलाक राजनीतिक वजूद मे सेहो मिथिलानी क योगदान महत्वपूर्ण अछि। एक स बेसी बेर महिलानी मिथिला क सिंहासन पर बैसि चुकल छथि। इसमाद मिथिलाक महिला पर एकटा पूरा श्रृंखला अहाँक सोझा राखय जा रहल अछि। एक माह धरि हम अहाँ कए मिथिलाक ओ तमाम महिला क संबंध मे बतायब जे धर्म, राजनीति आओर समाज क निर्माण, विकास मे महत्वपूर्ण भूमिका निभौने छथि। हम ओ महिला क बारे मे अहाँ कए जानकारी देब जे नहि खाली मिथिला बल्कि विश्व स्तर पर अपन नाम स्थापित केलथि आओर धार्मिक, सामाजिक और राजनीतिक दिशा कए नब ठेकान देलथि।प्रस्तुत अछि एहि इसमाद क शोध संपादक सुनील कुमार झाक एहि श्रृंखला क खास प्रस्तुति। ई जे एकटा मिथिलानी छलीह – समदिया
रोहिणी थेरी
रोहिणी थेरी मिथिला क एकटा ब्राह्मणक पुत्री छलीह । जखन बुद्ध वैशाली आयल छलाह तखन हुनकर प्रवचन सुनिकए रोहिणी सोतापन्ना बनि गेलथि आओर सहर्ष एहि बात कए घर आबिकए सेहो बतेलथि । एहिक बाद ओ अराहन बनि गेलीह । किछु काल बाद रोहिणी क पिता सेहो बौद्ध स्वीकार केलथि आओर ओ सेहो अराहन बनि गेलाह । थ्रेइगाथा मे हिनकर संवादक अंश मौजूद अछि । रोहिणी क उदान स ओहि कालक महिलाक सामाजिक स्थिति पर सेहो प्रकाश पड़ैत अछि । रोहिणी क जीवनी स मालूम होएत अछि कि ओहि समय मे किछु लोग मे तलाकक प्रथा प्रचलित छल । रोहिणी क वियाह तीन-तीन बेर भेल छल । ओहि काल ओहेन धर्मक अनुसरण कए विषय मे महिला पुरुष से स्वतंत्र छलीह। यैह बात रोहिनी क जीवनी स सिद्ध होएत अछि । ओहि समय सेहो समाज मे दुष्ट तत्व विद्यमान छल । भिक्षुणी कए सेहो हुनका स सावधान रहय पड़ैत छल ।


text:
विशेष संपादकीयः महाराष्ट्र मैथिल समाज
मुम्बई मे हालहि संपन्न अन्तर्राष्ट्रीय मैथिली सम्मेलनक १२म वर्षगाँठ जाहि स्वरूप मे आर जाहि तरहक वृहतत्तर जनसहभागिता मे मनायल गेल ओ वर्षों-वर्ष धरि तऽ स्मृति मे रहबे करत लेकिन प्रत्येक मैथिल केर मन-मस्तिष्क अपन पहिचानक विशिष्टता केँ आत्मसात करबाक लेल सेहो मजबूर केलक एकर प्रमाण देखय मे आबि रहल अछि।
नवभारत टाइम्स केर जानल-मानल पत्रकार विमल मिश्र केर स्तम्भ ‘हम मैथिल छी – मैथिली हम्मर भाषा’ शीर्षक सँ प्रकाशित भेल अछि जाहि मे सम्भ्रान्त मैथिल सँ महाराष्ट्रक धरती पर आन्दोलित होयबाक कारण पर अन्वेषण कैल गेल अछि। निचोड़ मे देखल गेल जे निज राज्य द्वारा राजनैतिक उपेक्षाक शिकार मैथिल आइ देशक विभिन्न भाग मे प्रवासी बनिकय बसबाक लेल बाध्य भेला अछि, लेकिन आब अपन मौलिक अधिकार मे भाषिक पहिचान आर राज्य केर आवश्यकता पर लगभग हरेक प्रबुद्ध मिथिला नागरिक केँ ध्यान जाय लागल छन्हि। एहि क्रम मे महाराष्ट्र हो या दिल्ली या जमशेदपुर या राँची या नागपुर या चेन्नई – एतय तक कि बेलायत व अमेरिका आदि मे रहनिहार मैथिल सेहो अपन समूह निर्माण करैत भाषिक पहिचान केर संरक्षण मे आगू आबि रहला अछि। एहि क्रम मे ‘विद्यापति’ समान महाकवि व समर्पित अभियानी – राज सेवक – मिथिलाक पहिचान केर एकटा सुविख्यात प्रतीक केर स्मृति समारोह, साहित्यिक गोष्ठी, विचार गोष्ठी, कवि सम्मेलन आदि सब बातक महत्व बढि गेल बुझाइत अछि। आलोचना कएनिहार पूर्ववत् अपन दूसबाक कला मे समारोह पर खर्च केँ बेकार मानि रहला अछि, लेकिन सच यैह छैक जे वर्तमान राज्यविहीन मिथिला व घोर राजकीय उपेक्षाक शिकार मैथिली केँ जिबन्त रखबाक लेल यैह स्वयंसेवा व स्वसंरक्षणक सिद्धान्त कारगर बनि रहल अछि।
महाराष्ट्र मे मैथिल समाज द्वारा ठोस योजना कि सब बनायल गेल अछि मैथिली व मिथिलाक संरक्षण लेल – एहि विन्दु पर कैप्सन कवरेज दैत विमल मिश्र नवभारत टाइम्स मे लिखलनि अछि जेः
१. मैथिली भाषाक उत्थानक लेल मैथिली अकादमीक स्थापना लेल महाराष्ट्र सरकार सँ अनुरोध करब।
२. मिथिला भवन केर निर्माण करब।
३. मिथिला क्षेत्र तक सुविधापूर्ण आवागमन लेल पटनाक रास्ते दैनिक ट्रेन केर माँग करब।
४. गरीब मैथिल परिवार केँ शैक्षिक आर चिकित्सकीय सहायता उपलब्ध करायब।
५. मिथिला पेन्टिंग आर हस्तशिल्प आदि पर जोर दैत मिथिलाक कुटीर उद्योग केँ प्रोत्साहित करब।
६. मिथिला सँ बाहरे (महाराष्ट्र-मुम्बई) मे जन्म लैत जवान बननिहार नव पीढी केँ मैथिली संस्कार संग जोड़ब।
७. राजनीतिक रूप सँ मैथिल केर अलग पहिचान आर महत्व बढायब।
विडंबना ईहो छैक जे मिथिला सँ बाहर एखन धरि एहि तरहक जागरण मात्र सक्षम आर अग्रपंक्ति मैथिल ब्राह्मण समाज मे बेसी छैक। मैथिल ब्राह्मण समाज मे बौद्धिकता स्तर उच्च रहितो आपसी खंडन-मंडन केर प्रचूरता सँ एकजुट रहबा मे कमिये टा नहि बल्कि असंभव छैक। तथापि, कर्मठ लोकक झूंड मे एकोटा शेरे-बब्बर बेटा जिम्मेवारी उठा लेलक तऽ विश्वकर्मा बाबा जेकाँ राताराती महल ठाढ कय दैत छैक। यैह थिकैक मैथिलक जागृतिक संपूर्ण गाथा जाहि पर आलोचना कएनिहार ‘झा-झा गाड़ी’ तऽ ‘किछु बाभनक संङोर’ आदि कहिकय एकर महत्वकेँ अपने कमजोर करैत अछि। घर फूटे गँवार लूटे… स्वयं अपन राज्य मे पर्यन्त विभाजित जाति-समुदाय-वर्गीय समाज संग घोर राजनीतिक उपेक्षाक शिकार बनल मिथिला अपन पहिचान केँ जोगेबाक लेल त्राहि-त्राहि कय रहल अछि। लेकिन प्रवासी मैथिलक योगदानक महत्व आबयवला पीढी सुमिरत, ई कियो नहि काटि सकैछ।
एकटा आलोचना आरो होइत छैक – जेना कबूतरबाजी एकटा शब्द विशेष अवस्थाक वर्णन करबाक लेल हिन्दी मे प्रयोग कैल जाएत छैक, किछु तहिना मिथिलाक लोक मे ‘पेपरबाजी’ करबाक शख रहैत छैक। कतेक लोक पेपर कटिंग पर लाइब्रेरी तक केर निर्माण कय लेने अछि। बड़का-बड़का सभा मे क्रोनोलोजिकल अर्डर मे ओ पेपर कटिंग सब परोसल जाएत छैक जे फल्लाँ समय फल्लाँ कार्य हमरे द्वारा भेल, हम मठाधीश से मानि लेल जाउ… अरे अहाँ कि करब, हम हेन्ना मारलौं – होन्ना मारलौं – एनी-मेनी-टेनी…. बातक अन्ते नहि होइत रहत। मुदा परिणाम सँ सब कियो सुपरिचित छी जे आइ मैथिल समुदाय चाहे ओ कोनो जातिक रहय, कोनो वर्गक रहय, कोनो धर्मक रहय…. ओकरा अपन घरहि मे दरिद्रताक ताण्डव किछु एहि तरहक भऽ रहल छैक जे पूर्व मे गामो केर सीमा टपब पाप माननिहार मिथिलाक गणमान्य आ पण्डित लोकनि आइ दूर – सुदूर प्रदेश मे बसबाक लेल मजबूर अछि।
विदेहक संतान आइ खुलेआम भौतिकवादी दुनियाक उर्वशी संग नंगटे नाच करबाक लेल आतूर अछि। पता नहि एकरा लोकनिक ई दुर्दशाक प्रारब्ध कि होमयवला अछि! लेकिन पूर्वज ऋषि-मुनि-विचारक लोकनिक मार्गदर्शन एकर सनातन पहिचानक रक्षा करय ई बस कामना कय सकैत छी। महाराष्ट्रक बहुत रास गणमान्यक चर्चा एहि आलेख मे आयल अछि, कतेको केँ व्यक्तिगत तौर पर हम बड नजदीक सँ चिन्हलहुँ। आशा करैत छी जे मात्र पेपरबाजी नहि, थोथा गप नहि, महाराष्ट्र मैथिल समाज नाहैत सीना ठोकिकय ‘न भूतो न भविष्यति’ केर तर्ज पर अन्तर्राष्ट्रीय मैथिली सम्मेलन समान वा ताहू सँ बेहतर कार्य करैत देखाबथि। मैथिली अकादमीक मांगवला ज्ञापन-पत्र तक जँ सरकार लंग सही मे गेल होइक तऽ मैथिली मिडिया केँ सेहो ओकर प्रतिलिपि उपलब्ध कराबैथ। एहि वास्ते जतय तक लबिंग कैल जा सकैत छैक सब कियो मिलिजुलिकय करैथ। शुभम् अस्तु!
हरिः हरः!!


text:
विदेहक लेखकक
आमंत्रित रचना आ ओइपर आमंत्रित समीक्षकक समीक्षा सीरीज मे अखन धरि अहाँ पढ़लौं-
१. कामिनीक पांच टा कविता आ ओइपर मधुकान्त झाक टिप्पणी
२. जगदानन्द झा "मनु"क "माटिक बासन"पर गजेन्द्र ठाकुरक टिप्पणी
३. मुन्नी कामतक एकांकी "जिन्दगीक मोल" आ ओइपर गजेन्द्र ठाकुरक टिप्पणी
VIDEHA_354
ऐ शृंखलामे आगाँ समानान्तर धाराक किछु गणमान्य कथाकरसँ हुनका नजरिमे हुनकर अपन सर्वश्रेष्ठ ५-५ टा कथा आमंत्रित कएल गेल अछि। कथाकार लोकनि छथि:-
१.कपिलेश्वर राउत
२.उमेश मण्डल
३.राम विलास साहु
४.राजदेव मण्डल
५.नन्द विलास राय
६.जगदीश प्रसाद मण्डल
७.दुर्गानन्द मण्डल
८.रामानन्द मण्डल
ऐ अंकमे प्रस्तुत अछि राम विलास साहुक ५ टा कथा, जइपर हमर समीक्षा अंग्रेजीमे सम्पादकीय पृष्ठ पर अछि।- सम्पादक
राम विलास साहु केर पाँचटा कथा
कथा ५
शिक्षाक महत
जीबछ घरजमैया छल। हुनकर पत्नी रधिया, माए-बापक एकलौती बेटी बड़ दुलारि छल। रधियाक पिताकेँ चारि बीघा चास-बास, कलम-बाँस आ गाए-बड़द छल। खेती-बाड़ीसँ जिनगी चलै छेलैन। सोझमतिया रहने कोनो छल-कपट नै रहैन। पितमरू छला। परिवारमे अक्षरक बोध केकरो नै रहैन खाली जीबछ ट-ब कए कऽ साक्षर छल। रधियाक पिता जरूरत पड़लापर जखन समाजमे कोनो लेन-देन करै छला तँ औंठेक निशान दइ छला।
एक साल एहेन समए भेलै जे इलाकाक इलाका बाढ़ि-पानिसँ दहि गेलइ। ने नेवान करैले अन्न आ ने दाँत खोदहैले नार-पुआर भेलइ। दोसर साल रौदी भऽ गेलइ। एक तँ बाढ़िक मारल, दोसर रौदीक जरल। गरीब-गुरबाकेँ गुजर कटनाइ पहाड़ भऽ गेलइ। केतेको परिवार तँ आन-आन गाम अपन-अपन कुटुमैती जा किछु दिन समए कटलक। मुदा ई सुविधा सबहक नशीव नै छेलइ। गामक नमहर जमीनदार, मालिक-गुमस्ता जे छला हुनका तँ पहिलुके सालक पुरना अन्न बखारीक-बखारी भरल छेलैन। हुनका सभकेँ कोनो चिन्ता नै छेलैन। रधियाक माए-बाप बुढ़ रहने आन गाम जा केना काज करत। ओ दुनू गामेमे मालिकसँ कहियो मरूआ तँ कहियो धान तँ कहियो छाँटी चाउर कर्जा लऽ समए काटै छल। कर्जा देनिहार मालिक सभ विपतिक समयमे गरीबक शोषण सेहो करैत। एक मन अन्नक बदला दू मन आ दोसर साल चुकेलापर तीन मनक करारीपर कर्जा लगबैत। तेकर बादो औंठाक निशान एकटाकेँ के कहए जे तीन-तीनटा छाप कागतपर लइ छेलखिन। गरीब अपन परान बँचाएत आकि छापक परबाह करत। कर्जा खेनिहार थोड़े बुझै छल कि छाप देबै कागतपर आ हमर जमीन जत्था चलि जेतै तक्खापर।
एक दू साल समए बितलै। जीबछ अपन सोसराइरेमे सासु-ससुरक सेवा आ खेती-बाड़ी कऽ गुजर-बसर करै छल। किछु समए पछाइत सासु-ससुर मरि गेलखिन। श्राद्ध-कर्मसँ निवृत भेले छल आकि गामक मालिक-गुमस्ता लोकैन अपन-अपन कागत लऽ जीबछ ऐठाम पहुँचए लगला। कर्जा तँ करारीपर देने रहैन। ओ समय बीति गेल छल। कर्जा खेनिहार पहिले कागतपर छाप देने रहैन। ओइ कागतपर मालिक-जमीनदार लोकैन जमीनक खाता-खेसरा रकबा लिखि कऽ अपन नाओं कऽ लेलैन। गरीब सबहक जमीन मालिक-गुमस्ता हरैप लेलकैन। जइमे रधियाक जमीन सेहो चलि गेल। आब जीबछ-रधियाकेँ दूटा बेटी, एकटा बेटा आ परिवारक भरन-पोषण करनाइ कठिन भऽ गेल। जीबछ कमाइ खातीर बाहर चलि गेल। बाहरमे पढ़ल-लिखल आदमीकेँ नोकरी जल्दीए होइ छेलै आ बेसी दरमाहा सेहो भेटै छेलइ। जीबछ बेसी पढ़ल तँ नै मुदा साक्षर छल। जइसँ शिक्षाक महत जिनगीमे केतेक होइ छै से मोने-मन महशूस करै छल।
जीबछ ट-ब-ट काए कहुना कऽ चिट्ठी लिखि घर पठेलक। ओइमे बेटा-बेटीकेँ पढ़बैले रधियाकेँ प्रेरित करैत कहै छल जे पढ़ाइमे जेते खरच लगत, हम कमाए कऽ पठाएब मुदा अहाँ धिया-पुताकेँ पढ़बैमे कोनो कोताही नै करब। रधियो मोने-मन सोचै छेली जे नीक लोक बनबाक लेल शिक्षाक बड़ महत छइ। जे हम आ हमर माए-बाप जँए नै पढ़ल छेलौं तँए ने सभटा जमीन मालिक-गुमस्ता हरैप लेलैन। जखन पढ़ल रहितौं तँ ई मुसिबत नै अबिताए। हम सभ जे केलौं से केलौं मुदा धिया-पुताकेँ जरूर पढ़ाएब। अइले हमरा जे परिश्रम आ तियाग करए पड़त ओ करब। ओ सभ दिन अपन धिया-पुताकेँ समैपर संगे जा स्कूल पहुँचाबए लगली।
रधियाक टोलेमे बुच्ची बाबू छला। बुच्ची बाबू अंचलमे बड़ाबाबू छैथ। छुट्टीमे घर आएल छैथ। हुनका काल्हि भोरे ट्रेन पकैड़ ड्यूटीपर जेबाक छेलैन से रधियाकेँ कहलखिन-
"रधिया, किछु समान अधिक अछि। गाममे कएक गोटेकेँ कहलिऐ जे काल्हि भोरके ट्रेन पकड़ब से कनी समान स्टेशनपर पहुँचा दिअ, मुदा कियो तैयार नै भेल। तूँ कनी पहुँचा दइ। हम तोहर बड़ उपकार मानबो।"
रधिया बाजल-
"ठीक छै, कअए बजै चलब। कहि दिअ हम समान पहुँचा देब।"
बुच्ची बाबू बजला-
"सात बजे भोरेमे चलब। किएक तँ आठ बजेमे ट्रेन छइ। तीन-चारि किलो मिटर स्टेशन दूरो छइ।"
रधिया भोरे उठि सभ काज कऽ जलखै बना धिया-पुताकेँ खाइले दऽ बजली-
"तूँ सभ जल्दीसँ खो, आइ कनी पहिनहिये तोरा सभकेँ स्कूल पहुँचा दइ छियौ, तखन बुच्ची बाबूक समान पहुँचबैले टीशन जाएब।"
एम्हर बुच्ची बाबू तैयार भऽ रधियाक बाट तकै छला। पाँच मिनट पछाइत रधिया पहुँचली। बुच्ची बाबू तमसाइत बजला-
"रधिया, तोरा कहने छेलियौ साते बजै चलैले, देरी भऽ गेल। ट्रेन छुटि जाएत। तोरा कोनो चिन्ता नहि।"
रधिया बजली-
"अपने तमसाउ नहि। धीरे-धीरे बढ़ू हम समान लेने लफरल पिट्ठेपर आबि रहल छी। कनी धिया-पुताकेँ स्कूल पहुँचबैमे देरी लागि गेल।"
बुच्ची बाबू-
"पहिले समान पहुँचा दइतैं, हमरा ट्रेन छुटि जाइत। एक दिन तोहर बेटा-बेटी स्कूल नै जेतौ तँ की हेतइ। एक्के दिन कोनो पढ़ि कऽ कलक्टर बनि जेतौ?"
रधिया मोने-मन सोचए लगली, कहै छिऐन आगू बढ़ैले से उठिये ने होइ छैन। हम तँ लफरल हिनकासँ पहिनहि पहुँच जाएब। ट्रेन थोड़े छुटतैन। अपने बेगरते आन्हर छैथ। अनेरे गछलौं।
अपन मंतव्य editorial.staff.videha@gmail.com पर पठाउ।